qundao/data-zh-poetry huggingface dataset:
秋日宁国言怀·其三
作者：王廷相
朝代：明
体裁：古风

玉蟾光九土，时复有缺蚀。君看行天龙，亦作寒湫蛰。一屈复一伸，达人具天德。凤食乃琅玕，岂受䲭鸢吓。骊颔明珠光，相将慎出入。执戟二十载，岂求他人识。我道在寥廓，好之恐不力。赠君杜蘅草，庶见君子色。
秋日宁国言怀·其三
作者：王廷相
朝代：明

玉蟾光九土，时复有缺蚀。君看行天龙，亦作寒湫蛰。一屈复一伸，达人具天德。凤食乃琅玕，岂受䲭鸢嚇。骊颔明珠光，相将慎出入。执戟二十载，岂求他人识。我道在寥廓，好之恐不力。赠君杜蘅草，庶见君子色。
秋日宁国言怀·其二
作者：王廷相
朝代：明

秋鳦逝安托，乃在海中沚。薄游得所遣，岂必青云士。直道难为容，谁哉誓终始。志士贱怵迫，旷然凌万祀。狂言戏万乘，邪途岂贞轨。渭川猎非熊，白首安可俟。虎变大贤造，凤衰君子耻。守道安处末，干禄尔非鄙。
秋日寄怀元杰
作者：王廷相
朝代：明

梁苑行歌谁阮籍，河壖垂钓即沧浪。荒延薜荔幽人户，閒对松筠给事堂。明月临来常纵酒，玉琴弹罢漫焚香。相思真负秋花约，回首应惭鸥鹭行。
秋水叹
作者：王廷相
朝代：明
体裁：古风

潜沔之区田奕突，古来恐是云梦泽。江高地卑视盆盎，一蚁穴堤水为国。豆荚谷穗熟半强，造次岂得禾登场。贾客乘流泛大舸，农夫日暮啼空墙。
秦川杂兴
作者：王廷相
朝代：明
体裁：五言绝句

古陵在蒿下，啼乌在蒿上。陵中人不闻，行客自惆怅。
端阳日诸僚宴集二首
作者：王廷相
朝代：明

佳节逢重五，移尊上广堂。羁怀开造次，远眺入苍茫。暑雨鸠林爽，南薰燕幕凉。喧江龙舸竞，无那楚人狂。玉树良朋集，欢歌晚未收。应时传角黍，随俗荐蒲瓯。层阁超尘响，清江醒醉眸。昔贤鹦鹉会，悽断藕花洲。
端阳日诸僚宴集二首·其一
作者：王廷相
朝代：明

佳节逢重五，移尊上广堂。羁怀开造次，远眺入苍茫。暑雨鸠林爽，南薰燕幕凉。喧江龙舸竞，无那楚人狂。
端阳日诸僚宴集二首·其二
作者：王廷相
朝代：明

玉树良朋集，欢歌晚未收。应时传角黍，随俗荐蒲瓯。层阁超尘响，清江醒醉眸。昔贤鹦鹉会，悽断藕花洲。
答孟中丞雨中卧病见怀韵
作者：王廷相
朝代：明

使君真属草玄才，帝侧仙官被命来。曾向危途随羽翼，漫誇高谊有陈雷。文章幸藉江山丽，怀抱多从风雨开。窃禄旧京公事简，不妨临眺共衔杯。
答边子对雨见怀韵
作者：王廷相
朝代：明
体裁：七言律诗

钟山灵云度海色，晨雨弥天晡未休。南邻垂柳有馀翠，北沼新荷无数浮。怀人宛在水中沚，眺远巳孤江上楼。忽枉佳章慰岑寂，无烦挥斝强销忧。
约游华岳简程道长质夫
作者：王廷相
朝代：明
体裁：七言律诗

华掌峥嵘纷紫翠，莲花十丈似蓬莱。游龙飞荡沧溟水，翔凤翻回日月台。帝侧神仙方朔老，江南词赋子山才。百灵搜尽风雷息，怀抱逢春亦好开。
终南吟赠王尧卿
作者：王廷相
朝代：明
体裁：古风

太乙巉巉太白东，中有佳士才且雄。西京之侠赠龙剑，凌轹不数渭上翁。被褐忽来谒天子，手接双霓弄海水。蛟螭吓人磨齿牙，拂衣还入云厓里。云厓千万丈，莽苍临平野。白日历高标，飞流绝奔马。龙蛇萧萧谢傅心，溪谷盘盘远公社。泠泉终日快闻韶，古木千章不知夏。桐花乳燕午风轻，茅屋荒池夜雨晴。幽人开尊石坛下，客来相对称达生。春阳迟迟鸟鸣涧，美稼离离人上坪。蓝田辋川在何处，图史常垂谏议名。中原犹格斗，豺虎日侵寻。七泽波寒洞庭远，九疑云尽苍梧深。百年悽恻终南心，为君写作终南吟。斸茅卜居夹深沜，白发相将弹舜琴。彼美人兮望不来，朱弦瑶轸漫相开。野人醉倒啸歌起，万壑秋生明月台。
终南吟赠王尧卿
作者：王廷相
朝代：明

太乙巉巉太白东，中有佳士才且雄。西京之侠赠龙剑，凌轹不数渭上翁。被褐忽来谒天子，手接双霓弄海水。蛟螭嚇人磨齿牙，拂衣还入云厓里。云厓千万丈，莽苍临平野。白日历高标，飞流绝奔马。龙蛇萧萧谢傅心，溪谷盘盘远公社。泠泉终日快闻韶，古木千章不知夏。桐花乳燕午风轻，茅屋荒池夜雨晴。幽人开尊石坛下，客来相对称达生。春阳迟迟鸟鸣涧，美稼离离人上坪。蓝田辋川在何处，图史常垂谏议名。中原犹格斗，豺虎日侵寻。七泽波寒洞庭远，九疑云尽苍梧深。百年悽恻终南心，为君写作终南吟。斸茅卜居夹深沜，白发相将弹舜琴。彼美人兮望不来，朱弦瑶轸漫相开。野人醉倒啸歌起，万壑秋生明月台。
绵竹道中·其一
作者：王廷相
朝代：明
体裁：五言绝句

水藤罥黄箨，岸筱森绿蕤。不见梅花树，香风暗扑衣。
绵竹道中·其二
作者：王廷相
朝代：明
体裁：五言绝句

晴春日蒙茸，远客自惆怅。白云乍散彩，青山还遮望。
胡山人留饮
作者：王廷相
朝代：明

江春日日催野芳，江上柳条金缕长。襜车络马踏青早，石坛绮阁攀云凉。野人区区献浊酤，山鸟嘤嘤喧夕阳。醉来天地两衾枕，兹游真入无何乡。
胡桃沟行
作者：王廷相
朝代：明

松州之南茂州北，豺狼当道储饷厄。中丞调兵急于火，夜里平番碉房破。游击将军张世贤，赤心杀贼不愧天。胡桃沟里被围急，弯弧四顾心茫然。高岸当前后番虏，箭镝奔雷辟地户。胡骝不幸误一蹶，徒手犹能搏雕虎。芮家参将才且都，守边不数丁大夫。忍令对面不相救，安在奋勇西击胡。几人同来不同死，将军血作沟中水。生时豪气雄万人，死后忠魂报天子。边城二月吹芦笳，怨声番入胡桃花。胡桃花开白练练，沟底行人泪如线。
自述用庸之韵
作者：王廷相
朝代：明

休剧谈天惊稷下，漫希图阁动西京。鱼龙骇浪有何贵，霄汉浮云空尔名。锦里先生收芋足，于陵仲子灌园成。故山春好不归去，枉却松苓日日生。
舟及团峰以事复回黄州
作者：王廷相
朝代：明

遄发齐安城，野憩团峰坂。简书申巽命，造次促棹返。中夜凌迥江，侵晨见南巘。推篷纳升旭，览胜纷可辨。嵓桂霞影荡，江蓠露珠泫。时物岂不丽，滞旅兴莫展。鹿门逐耕稼，太史乐游衍。高贤虽自许，于禄竟淟涊。重来日云积，归计路应缅。长啸任旷达，偃卧戒愤懑。劳谦业以广，止坎道乃善。世氛与日搆，持此庶可遣。
舟泊大伊遂登岭眺望二首
作者：王廷相
朝代：明

遄征徒已疲，安迈舟始忻。客程急日夜，惊澜骇崩奔。篷心悦留止，升峦瞰高旻。海岱指间得，扬楚望中分。洪河吞淮沚，岘口拱齐门。古石堕危壁，新沙亘高垠。山川日已改，人代焉足云。丘坟但宿莽，碑版空残文。伤心古往迹，感慨郁难陈。于焉任化轨，庶以豁忧殷。周雅述淮夷，汉服分楚甸。长江带南纪，王图此雄冠。职事有行役，超旷任眺玩。览古情讵释，望阙泪已泫。缅哉天路长，倏尔岁华晏。侧身蹈穷海，縻廪依下县。积愠将奚尤，素履竟谁辩。虽恊康乐情，终切子牟恋。效志谅有激，陈辞忽纂纂。即非周南史，留滞有馀叹。
舟泊大伊遂登岭眺望二首·其一
作者：王廷相
朝代：明

遄征徒已疲，安迈舟始忻。客程急日夜，惊澜骇崩奔。篷心悦留止，升峦瞰高旻。海岱指间得，扬楚望中分。洪河吞淮沚，岘口拱齐门。古石堕危壁，新沙亘高垠。山川日已改，人代焉足云。丘坟但宿莽，碑版空残文。伤心古往迹，感慨郁难陈。于焉任化轨，庶以豁忧殷。
舟泊大伊遂登岭眺望二首·其二
作者：王廷相
朝代：明

周雅述淮夷，汉服分楚甸。长江带南纪，王图此雄冠。职事有行役，超旷任眺玩。览古情讵释，望阙泪已泫。缅哉天路长，倏尔岁华晏。侧身蹈穷海，縻廪依下县。积愠将奚尤，素履竟谁辩。虽恊康乐情，终切子牟恋。效志谅有激，陈辞忽纂纂。即非周南史，留滞有馀叹。
芜城歌
作者：王廷相
朝代：明

莫向隋宫问六朝，琼枝玉蕊已烟消。只今惟有湖边柳，犹对春风学舞腰。
芜城歌·其一
作者：王廷相
朝代：明

炀帝看花太放颠，锦帆龙舸万千千。情多化作相思鸟，夜夜芜城啼杜鹃。
芳树
作者：王廷相
朝代：明

芳树不自惜，与藤相萦系。岁久藤枝繁，见藤不见树。
苏州别葛李遂
作者：王廷相
朝代：明

鸾彩飘翩吾国彦，秋风邂逅阖闾城。阿谁勾漏丹砂就，忽漫沧江白发生。吴女采菱潮月上，蓬仙吹笛水龙惊。兰尊画舫聊今夕，独鹤游云万里情。
苦热
作者：王廷相
朝代：明

南京六月梅雨积，温湿蒸炎闷杀人。衣冠出门苦流汗，簿书堆案兼劳神。何时中夜寒露滴，安得北海冰壑邻。输与䲭夷五湖客，风江飒飒吹纶巾。
葡萄
作者：王廷相
朝代：明

独立山上桐，高风日摧委。不及缠绵枝，年年结成子。
蜀中寄李宗易宫论
作者：王廷相
朝代：明

驱车西川道，幽胜一何偏。江源下裔徼，峡势蹴高天。我游形神适，宛宛飞云仙。鸣琴答山水，志兴良可宣。岁晏思故交，道拙怀高贤。君从九霄居，阿阁华景悬。养素回沕穆，陈力扶危颠。十载隔山海，宿心念鹓鸾。讵惜鱼锦字，慰此蹉跎年。
行塞
作者：王廷相
朝代：明

阅计行边远，臣工岂惮烦。嫖姚临瀚水，博望见河源。榆塞秋先到，沙场日已昏。前驱争射猎，飞骑绕平原。
西京篇
作者：王廷相
朝代：明

秋风泼泼咸阳道，渭浦千霜白秋草。秋草秋风暗古城，行人犹说西京好。西京宫阙郁崔嵬，紫阁终南相向开。建章长信飞尘杳，千门万户华阳回。地底灵符生宝玉，天中王气夹风雷。翠华銮辂乘春令，皓齿青娥艳落梅。青娥如花复如雪，含情含态可怜绝。鸳鸯比翼兰塘水，凤皇双栖上阳阙。君王自爱长生乐，粉面铅姿却情薄。已闻入海访神山，更道分官祀灵岳。灵岳神山在何处，太乙无灵岁华莫。坛上烟霏百和香，青鸟飞来忽飞去。瑶池王母碧霞盘，桃赐人间已三度。少翁击铎复吹籥，云旂风马宵纷错。宫娥屏隔不敢近，神人荒忽但虚幕。可怜卫霍大将军，提师十万净边尘。出塞阴山系骄予，归朝原庙荐高勋。勋业已成分戚里，女作贵人男尚主。甲第曾甍照九城，珂马飞轩满三市。一言得意即回天，卧内收符夺晋鄙。金张骄侈不足云，窦灌豪华讵相似。貂冠齐入分椒舍，朱门尽是鸣环者。斗鸡小儿紫照褶，臂鹰奴子大宛马。美人妖女倾名都，碧玉珊瑚斗天下。富贵繁华惊转蓬，王侯钟鼎一朝空。羡门子晋终不至，蓬壶方丈难相通。前日丰碑辞纂纂，平津已作汾阳撰。野火烧残金明阁，秋水崩沈射熊馆。春花秋月剧无情，海水桑田漫莫凭。玉碗早出秦帝苑，石麟凄断汉家陵。汉家陵树满氤氲，千秋万岁灞陵存。君看桥下春杨柳，落日飞花愁杀人。
西山行
作者：王廷相
朝代：明

西山三百七十寺，正德年中内臣作。华缘海会走都人，碧构珠林照城郭。忆昔武皇倦机务，金马门前有权竖。卖官何止金为堂，通贿能令鬼上树。六边将帅多奴贱，未挂兵符先见面。文官细琐不值钱，镇守监鎗动千万。熏天气焰侔天子，嘘之者生啐即死。眼前变故如掌翻，有贿方能保无事。南海明珠不足尚，西域珊瑚斗寻丈。九州珍宝集京都，遂使私门敌内帑。人间富贵尔所有，不虑生前虑生后。高坟大井拟王侯，假藉佛宫垂不朽。凿山九仞平如席，殿阁翚飞照云日。已请至尊亲赐额，更为诸僧求护敕。东林画壁千步廊，西林莲台七宝妆。南庵日月低浮图，北寺虹霓垂石梁。金银何算委沟壑，夜夜中天生宝光。释迦释迦尔亨会，慈悲反受豪华累。土木横起西山妖，忍见苍生日憔悴。
西山道院·其一
作者：王廷相
朝代：明
体裁：古风

西山玄隐林，登攀今偶尔。澄澄萝月上，飗飗松风起。泠然绝尘想，道悟从兹始。横琴聊一挥，吾志在山水。
西山道院·其二
作者：王廷相
朝代：明
体裁：古风

仙台俯灵渚，一一生华春。屏氛坐幽馆，逍遥含清真。令人苦多事，百欲奉一身。邈哉河上公，此道谁能陈？
赠别王司马先生
作者：王廷相
朝代：明

海山先生达者流，谢却尚书百不忧。都人争惜大司马，先生喜得逍遥游。君不见汉家贵盛称杨氏，四业五公照青史。未央出入剑履尊，一语回天山可徙。当时气焰何矫矫，如今寂寞安足道。华阴山下司徒坟，石马荒凉满秋草。海翁海翁从古然，四时之序恒推迁。未老身閒此真乐，急流勇退称高贤。穷亦不足悲，达亦不足喜。白日入地还上天，蛟龙能潜复能起。挥手浮云且归去，莫向人间问前路。屐齿高跻岱岳峰，钓竿閒挂扶桑树。扶桑海岸是君家，仙人常驻五云车。为予寄讯洪厓子，早晚相期凌紫霞。
赭袍将军谣
作者：王廷相
朝代：明
体裁：古风

万寿山前擂大鼓，赭袍将军号威武。三边健儿猛如虎，左提戈，右跨弩，外廷言之赭袍怒。牙旗闪闪军门开，紫云罩甲如云排，大同来，宣府来。
趋役淮上途中述感
作者：王廷相
朝代：明

弭楫倚夕渚，躧步登阳陂。隐隐隔河壖，蔼蔼见州埤。序暮变林色，曦寒生水霏。萚叶日自零，集禽时相依。暌携怅流景，登顿念息栖。迹絷情靡超，人远路恒迷。岂伊苦旅叹，嗟哉丹灵移。查浮犯云汉，鹤驭凌瑶池。爽然与世绝，天游良在兹。
边司徒悼亡次韵
作者：王廷相
朝代：明

萼绿华来旷世闻，谪仙那得久人群。空将锦瑟传孤调，无复鸳罗刺五纹。月里罢摇雕玉佩，花时犹妒郁金裙。东堂见说遗情在，十二峰头有暮云。
过白渠访王尧卿闻游江南不遇
作者：王廷相
朝代：明

飞龙阙下黄门士，辞却苍生向草莱。浮世几年忧路迫，青山终日对花开。三洲黄鹄难相并，八月仙槎浪自回。云谷漫漫闭风雨，绿莎侵上子真台。
过睢州
作者：王廷相
朝代：明

古城临平洲，落日清江转。夏木巳阴森，遥峦日葱茜。引领千仞冈，群秀纷可辨。回薄万古心，超旷九州览。节候变歊郁，途次弥偃蹇。梁野行遽及，秦关望犹缅。灵源一流眺，旅思忽以展。却忆玉台游，拟弄缑山管。
过虎耳泉
作者：王廷相
朝代：明
体裁：五言排律

南瞻虎耳岭，崒峍耸双峰。流水尧田亩，青山禹贡封。图经缺古迹，胜览念朋从。花木迎春早，幽深引兴浓。谷晴烟袅袅，涧煖水溶溶。地喜多灵境，人疑有卧龙。恍如兜率界，时复羽仙逢。落景悬崖白，飞霞度水重。蛇床生紫洞，鹤翼下高松。郁有终焉思，惭非尘外踪。
过骊山
作者：王廷相
朝代：明

玉女霓裳斗彩虹，君王仙去凤楼空。只今惟有垂杨树，留得寒蝉咽故宫。
远游
作者：王廷相
朝代：明

桃岸明深火，鸥沙落细云。雨晴春富丽，江涨路支分。轩冕终何事，丘园有故群。远游仍素食，意绪日纷纷。
送万中丞士鸣二首
作者：王廷相
朝代：明

怜君幽志遂，五十即悬车。深入烟霞壑，清便水竹居。壶尊藉草处，沮溺话耕馀。要在慎眠食，閒中休著书。解却台中绶，何惭世上雄。人皆怜跃马，君巳附冥鸿。星斗终朝北，江河日向东。岂无清夜梦，还与紫霄通。
送万中丞士鸣二首·其一
作者：王廷相
朝代：明

怜君幽志遂，五十即悬车。深入烟霞壑，清便水竹居。壶尊藉草处，沮溺话耕馀。要在慎眠食，閒中休著书。
送万中丞士鸣二首·其二
作者：王廷相
朝代：明

解却台中绶，何惭世上雄。人皆怜跃马，君巳附冥鸿。星斗终朝北，江河日向东。岂无清夜梦，还与紫霄通。
送卢师邵侍御还京
作者：王廷相
朝代：明

王殿氤氲午夜香，与君曾此侍龙床。不堪楚水巴山外，旧梦秋回万里长。
送栗判仁甫
作者：王廷相
朝代：明
体裁：七言绝句

秋来送客思依依，酒罢斜阳怅独归。却怪不如南去雁，马头相傍一行飞。
送王锦夫方伯
作者：王廷相
朝代：明

出云复归山，兹怀谅靡执。守道耻谐俗，嗟子久独立。方仰澄清勋，遽返沧浪楫。玄运无定涂，一雨夏寒及。彼哉岂予搆，顺受兹贤习。飏飏北去帆，咫尺渺莫即。屡承沙鸿音，空忆云鸾集。且作鹿门耕，仍甘玉芝食。龙德贵存身，渊潜慎出入。
送许山人还潮阳
作者：王廷相
朝代：明

片舫飞云色，来时绕百蛮。巳游北极遍，仍向五湖还。采药桄榔浦，诛茅薜荔山。高风落桂海，直拟谢公閒。
送邹司徒
作者：王廷相
朝代：明
体裁：五言排律

达道黄山子，功成即引年。思莼张翰兴，咏桂小山篇。归老真仙分，先几合圣筌。补天术未试，探日志空传。梦泽深龙卧，荆门早凤旋。异时延国老，诏下白云天。
途中晦日
作者：王廷相
朝代：明

水落轩皇国，天寒郭隗台。客程残月尽，岁事一花开。雁向衡阳去，云从碣石来。乾坤无定迹，旅思若为裁。
郢城最高处眺荆楚
作者：王廷相
朝代：明

石城聊引望，三楚渺茫间。峡自中流辟，江从西极还。荆襄天设险，鄂岳水为关。用武非今日，风云亦自闲。
部斋閒居简周伯明寅长
作者：王廷相
朝代：明

省垣梧竹抱幽虚，吏散萧然似隐居。风冷池亭犹岸帻，日斜窗几有摊书。身依明主忻难遇，官佐戎机愧自疏。有美东曹称独步，腐儒何幸接簪裾。
酬孟望之
作者：王廷相
朝代：明

历乱秋鸿影，送我秋风悲。秋风别君黄叶寺，走马秦关今几时。秦关雍水帝王州，汉阙唐陵灞浐头。古来词客不相负，暇日独寻名胜游。华严川上云霞开，紫阁峰前锦绣堆。千载磨漫辋川画，今人指点昆明灰。皇图霸业惟流水，遗魂古祠空蒿莱。昂藏四老在何处，寂寞五陵真可哀。观山观水秋风客，落日怀君晚坪赤。云中递我尺素书，远道开缄三叹息。睢阳蔡黄门，大梁田给事。明月春花轩，相呼吾与子。百壶倾倒不论钱，谁识长安四酒仙。酬尧酬舜舜不起，把酒休歌行路难。山公醉来忘捉鞭，骑马马走青楼前。楼头倡女远相认，襄阳小儿笑向天。习家池平几千载，山公风流至今在。头童齿豁行相及，停觞住拍欲谁待。登山览胜秋茫茫，此时忆君空断肠。东飞伯劳不辞远，瑶草灵芝好寄将。
采菱曲
作者：王廷相
朝代：明
体裁：五言绝句

兰舟夹画桨，素腕玉双回。荡入南湖去，菱波一道开。
野兴为谢以中作·其一
作者：王廷相
朝代：明
体裁：六言诗

谷中瀑水流水，洞口青云白云。遮径飞萝袅袅，隔溪丛桂氤氲。
野兴为谢以中作·其二
作者：王廷相
朝代：明
体裁：六言诗

雨馀临涧观涨，云散开门面山。啼鸟落花处处，先生那得春閒。
金内翰五泉歌
作者：王廷相
朝代：明

海客凌扶桑，簸弄红锦湍。蓬莱坐见水清浅，回波不尽流人间。左绵山高天阙峙，中有飞泉喷清泚。烟雾春霏沧海澜，珠玑夜溅星河水。洒空玉瀑翠微连，瑞霭灵氛散远天。鸾仪倒映三珠树，花气遥通五色泉。泉里仙人兰台客，爱把清泠坐朝夕。濯发行修鸿宝篇，洗心时沃丹砂液。君曾献赋承明殿，文彩声名满霄汉。山中注书今几时，彤阁嘉祥待述撰。谢傅东山各一时，苍生悬恋未云迟。翛然远与世尘隔，泉壑风流且自奇。春来泉壑起鸣雷，天上风云百道开。请看白日烟岚窟，时有游龙行雨回。
金陵怀古
作者：王廷相
朝代：明

石城钟阜拟仙洲，虎踞龙蟠控上游。昔在梁陈称富丽，问谁台榭枕山丘。草青南浦有遗恨，潮打西陵空暮愁。倦客中原频送目，断鸿沧水迥悠悠。
阆中杂咏
作者：王廷相
朝代：明
体裁：五言绝句

片舫连双桨，呕哑杂哩罗。惯听吴棹曲，羞杀《阆中歌》。
阆中杂咏
作者：王廷相
朝代：明

碧柳长捎溆，芳芜绿绕湾。山花齐绣日，不肯放春閒。二月江山丽，三巴书信稀。野台聊寓目，时见楚云归。春风几时来，幽嵓巳青峭。野径无人行，孤花自相照。
阆中杂咏·其一
作者：王廷相
朝代：明

碧柳长捎溆，芳芜绿绕湾。山花齐绣日，不肯放春閒。
阆中杂咏·其三
作者：王廷相
朝代：明

春风几时来，幽嵓巳青峭。野径无人行，孤花自相照。
阆中杂咏·其二
作者：王廷相
朝代：明

二月江山丽，三巴书信稀。野台聊寓目，时见楚云归。
阆中歌
作者：王廷相
朝代：明

天阔浮烟迥，沙平落照低。春江同在眼，只觉异巴西。
雨晴渡京口
作者：王廷相
朝代：明
体裁：古风

鼓枻凌渺江，江色净如淀。宿雨乍澄霁，浮虹尚隐见。金焦崒中流，气候纷可辨。长夏郁草卉，灵霞变昏旦。不染九隅尘，颇壮三山观。平生沧海心，兹游亦堪羡。吾道岂匏系，世故多龙战。伯鸾会稽隐，亭伯辽海窜。伤哉丹阳篴，凄其广陵散。时命古有然，适性勿三叹。
雨秋
作者：王廷相
朝代：明

山城一夜雨，客意巳深秋。况对临湖寺，千松翠欲流。
青城山歌送郭鲁瞻赴阙
作者：王廷相
朝代：明

巫峡之西金天开，青城翠阙分蓬莱。白帝吹成五云气，素女削出莲花台。莲花台阁中天起，五岳三山宛相似。绝巘翻回日月车，飞湍上接星河水。飞湍绝巘相洄沿，岷江直与东瀛连。侧峰倒映蛾眉雪，浮云下入苍梧烟。我临出日望沧海，紫气犹疑仙人在。三十碧峰莲花开，飞翠层岚荡灵彩。金茎著花几回拂，玉简遗章不能读。游龙矫后玉潭空，归鹤重来海桑绿。我客青城改岁华，君游丹阙早回车。东高峰顶春閒处，共揖丹丘弄彩霞。
靖远楼公宴
作者：王廷相
朝代：明

谈笑偶宾属，矫矫怀庾公。南楼一吹笛，千载流英风。我来就诸贤，攀眺临高甍。开筵接翠微，度曲散空蒙。渑酒未倾倒，夕阳下高舂。灯火乱星宿，鼓吹惊鱼龙。酒酣击剑歌，逸气凌烟虹。慷慨有遗响，何惭代里雄。葛亮抚南蛮，夷吾靖山戎。古来几豪英，平世留深功。矜名智所浅，伐善道乃矇。万事等浮云，我欲游无穷。
预卜玄宫
作者：王廷相
朝代：明

岭环隔翠苍龙绕，突出神峰霄汉边。金井不须开宝穴，万年天子是飞仙。
飞仙阁
作者：王廷相
朝代：明

袅袅飞仙阁，空言逼斗辰。江流平入楚，栈道远通秦。伯主并吞旧，风云战代频。终成失天险，切莫弃君臣。
饮趵突泉
作者：王廷相
朝代：明
体裁：五言律诗

济水东来伏，泉开涌玉林。恍疑焦釜沸，翻讶石堂沉。作泽随云远，成波助海深。春回潜跃遂，郁有羡鱼心。
鸟栖曲
作者：王廷相
朝代：明
体裁：七言绝句

垂柳风清丝宛宛，碧梧霜冷子离离。阿谁辘轳汲金井，惊起双乌月里飞。
黄州演武厅宴集赠石帅
作者：王廷相
朝代：明

屏氛出江郊，撰幽憩武馆。秋容已澹沲，云物亦回缅。江山佳入牖，聊尔恣一览。道悟见乃超，志惬兴不浅。招邀子所敦，襟期我当款。虽值旅务迫，不废宾筵展。会屡讵流连，谈剧非纵诞。窈窕汉上曲，清切江南管。投壶按鲁鼓，挥琴述中散。居易命可俟，抚化虑始遣。江崩赤濞矶，岸坼黄泥坂。苏公豪游迹，只尺竟莫辨。赏心即命觞，庶达养生纂。
黄州逢张体信大行邀饮赤壁别之短篇
作者：王廷相
朝代：明
体裁：古风

昔尔作赋吴王台，西湖桃李不敢开。我一见之欻飞动，抚掌呼尔班扬才。走马还空冀北群，天街唾手挥青云。星槎一日浮江汉，洞庭黄鹤生氤氲。西来行路迷芳草，岂谓相逢齐安道。赤壁翻开歌舞筵，百壶为我摅怀抱。怀抱悠悠笑此身，文犀薏苡尔能明。掉头覆手何为者，青蝇贝锦喧谤声。世事宠鹤树榛棘，骅骝拳局凤艰食。男儿六合无相知，安得攒眉自摧抑。去去高江随片帆，濯缨洗耳巴山岩。当筵尽脱鱼肠绶，白眼青天寘佞谗。江东云，渭城雨，交情尽使倾今古。杨朱泣，楚狂歌，逢君不醉将如何。君不见赤壁矶头一片月，曾照英雄血战时。英雄已销明月在，烟波浩渺令人悲。分明感激眼前事，莫向人间问奕棋。
龙池宴客
作者：王廷相
朝代：明
体裁：五言律诗

弄水凫群下，迎风雁序归。黄金汀柳变，白雪浦梅肥。江阔浮清浅，山晴拱翠微。好春知媚客，时送一花飞。
海珠
作者：王廷翰
朝代：明

天水浮金印，云山作画图。禅钟惊鹤梦，云影落昙芜。
一雨数日不绝田畯抱病穫之忧予闻而嘲之曰甫幸其润随忌其淫然则天之欲媚于人也难矣感而赋此
作者：王廷陈
朝代：明

沾洒初回槁，沉冥乃积阴。未成书喜雨，转欲赋愁霖。天地竟何意，吾人还此心。安能即开霁，畴陇慰悲吟。
丁酉之夏觏文溪子于大江之滨与之述往感时命酒坐石挥涕而别太息成诗
作者：王廷陈
朝代：明

怆尔离群久，艰危更可伤。一麾堪白首，万死出南荒。天入潇湘阔，风惊鹳鹤扬。垂堂古有戒，去矣慎舟航。
与二客留酌竹圃
作者：王廷陈
朝代：明

林当大道侧，客出古城隈。欲就七贤饮，还邀二仲来。鸟声流碧树，人影堕苍苔。不必淮南桂，淹留日几回。
与客夜宴舟中
作者：王廷陈
朝代：明

宵岸移星舸，秋尊款月扉。弄珠疑汉女，鼓瑟忆湘妃。听曲鱼龙出，撩筵鸥鹭飞。天寒不觉醉，斗转未言归。
与数客偶至一所率尔题壁
作者：王廷陈
朝代：明

兹地岂不迩，吾侪今始逢。林深睥睨入，径古剪除通。壤石无他异，琴尊幸此同。一丘虽绝小，心赏独难穷。
世其席上饯大复先生
作者：王廷陈
朝代：明

夫子关西去，扳留我辈情。风灯破暝色，月柝助秋声。去住天涯泪，文章海内名。从今辍侍从，霄汉望金茎。
东湖书院歌
作者：王廷陈
朝代：明

东湖之岸云树林，仙人楼阁长阴阴。秋涛春涨岩洞坼，风宵雨昼蛟龙吟。久从斑竹聆湘瑟，更向苍梧访舜琴。苍梧一去三千里，明公突兀高门起。富贵天涯重首丘，岁时堂下悲流水。亹亹寻源苦不置，悠悠注海情无已。故渚今池宛相似，卜筑题名总为此。此地移家几十秋，风光如在楚江头。谁云信美非吾土，委心大观皆虚舟。已成新第象桑梓，更营别墅依汀洲。神皋奥区表灵异，回溪复嶂围深幽。花竹岂徒恣萧散，宫墙直欲备藏修。诸生四方远亲就，群书万卷纷校雠。县钟待叩有馀响，提刀迎解无全牛。横经独拥皋比坐，乘兴时披鹤氅游。达者升堂许游夏，爱客扫径延羊求。一丘一壑岂足系，时止时行不自由。悬车欲卧弓旌迫，鸣驺已出亭台留。千年科斗守箧笥，四时猿鹤司松楸。只今霄汉梦江滩，觉来枕簟失风湍。山中怅忆八公桂，泽畔空怀九畹兰。四海苍生未肯释，何日东山归谢安。
中麓二首为李吏部赋
作者：王廷陈
朝代：明

闻说湖山胜，云霞万壑平。登丘望远海，送目寓高情。鹏激天风起，乌随晓日生。降神元有自，应系百年名。回望苍烟合，从中素业留。高深开陇亩，伏腊感松楸。俯瞰朝暾上，晴看海雾流。主人栖省署，魂梦此相求。
中麓二首为李吏部赋·其一
作者：王廷陈
朝代：明

闻说湖山胜，云霞万壑平。登丘望远海，送目寓高情。鹏激天风起，乌随晓日生。降神元有自，应系百年名。
中麓二首为李吏部赋·其二
作者：王廷陈
朝代：明

回望苍烟合，从中素业留。高深开陇亩，伏腊感松楸。俯瞰朝暾上，晴看海雾流。主人栖省署，魂梦此相求。
临清舟次别曹子三首
作者：王廷陈
朝代：明

忆昔同严谴，随君下琐闱。龙蛇寒自逝，鹓鹭晚分飞。棹戛城氛渺，樯翻浪月微。转令岐路泪，暗满逐臣衣。对酒话今昔，茫然来远阴。逆鳞批不死，回首感何深。此地一分手，他乡长别心。所期持壮节，无复计升沈。寡合时应弃，多忧日不胜。汉京瞻比日，周道履如冰。顾已无长策，徒然负直绳。畏途各自爱，旧署望同升。
临清舟次别曹子三首·其一
作者：王廷陈
朝代：明

忆昔同严谴，随君下琐闱。龙蛇寒自逝，鹓鹭晚分飞。棹戛城氛渺，樯翻浪月微。转令岐路泪，暗满逐臣衣。
临清舟次别曹子三首·其三
作者：王廷陈
朝代：明

寡合时应弃，多忧日不胜。汉京瞻比日，周道履如冰。顾已无长策，徒然负直绳。畏途各自爱，旧署望同升。
临清舟次别曹子三首·其二
作者：王廷陈
朝代：明

对酒话今昔，茫然来远阴。逆鳞批不死，回首感何深。此地一分手，他乡长别心。所期持壮节，无复计升沈。
九日同田子宴武昌西山
作者：王廷陈
朝代：明

令节樊山宴，深秋楚客哀。云长一雁往，江远片帆来。倦倚丹枫憩，回看苍渚开。登高复能赋，知尔大夫才。
九日登仁寿寺后山
作者：王廷陈
朝代：明

九日携朋出，花宫背郭开。藉兰坐香岫，扪棘临高台。雁渺川云断，林孤甸色回。悲秋亦楚客，作赋岂吾才。
书馆对雪示诸子
作者：王廷陈
朝代：明

白屋初鸣霰，青衿此下帷。欢披谢客赋，苦咏曹人诗。莫逐轻盈性，须安寒素姿。林中有杞梓，今尽化琼枝。
京邑言怀寄所知
作者：王廷陈
朝代：明

十载为儒愧未成，一朝谒帝荷知名。每缘簪组思初服，转向班行忆旧盟。斥鴳蓬蒿聊自适，爰居钟鼓但悲鸣。寄言渔父莫相笑，早晚沧浪归濯缨。
人有自郢来者辄有所述敬赋三诗
作者：王廷陈
朝代：明

帝典隆先德，王心永孝思。一为沛邑幸，重睹汉官仪。民以枌榆复，恩于父老私。普天蒙在宥，兹地特先施。周王湛露雅，汉帝大风歌。野老提携听，邦人感激哦。邑争牛酒献，道望羽旄过。金石音当被，乾坤德岂磨。殿阁重临日，园陵历览馀。闾阎闻警跸，妇子识銮舆。谷应轩辕律，山藏大禹书。天文将睿藻，辉焕楚村墟。
人有自郢来者辄有所述敬赋三诗·其一
作者：王廷陈
朝代：明

帝典隆先德，王心永孝思。一为沛邑幸，重睹汉官仪。民以枌榆复，恩于父老私。普天蒙在宥，兹地特先施。
人有自郢来者辄有所述敬赋三诗·其三
作者：王廷陈
朝代：明

殿阁重临日，园陵历览馀。闾阎闻警跸，妇子识銮舆。谷应轩辕律，山藏大禹书。天文将睿藻，辉焕楚村墟。
人有自郢来者辄有所述敬赋三诗·其二
作者：王廷陈
朝代：明

周王湛露雅，汉帝大风歌。野老提携听，邦人感激哦。邑争牛酒献，道望羽旄过。金石音当被，乾坤德岂磨。
以诗赋呈诸知己
作者：王廷陈
朝代：明

形秽燕人石，心怜楚客词。自矜小子学，直愧壮夫为。积岁知多误，成家恨已迟。抱琴者谁子，弦绝为钟期。
侠客篇
作者：王廷陈
朝代：明

千金饰宝剑，四牡耀朱缨。东驰突西骛，重诺复轻生。公子执辔请，诸侯拥彗迎。绐秦归质子，要楚出援兵。按剑复鲁地，凭轼下齐城。匿迹托狗屠，济难赖鸡鸣。报雠争结交，杀人恒借名。七国倚安危，三辅咸震惊。诡辞五岳移，侧足九鼎倾。少年附高义，千载流英声。安能效竖儒，睹事徒抚膺。
偶出
作者：王廷陈
朝代：明

偃蹇苍岩畔，沿回碧水湾。鸣琴林竹下，洗帻岛藤间。是处云留卧，馀生天与閒。徘徊山径里，指点暮禽还。
偶题
作者：王廷陈
朝代：明

病起江湖复早春，黑头何愧此閒身。行歌白石嗟齐相，笑咏沧浪忆楚臣。拄杖云中穿薜荔，鸣琴烟里坐松筠。溪边不必秋风起，自有鲂鱼色胜银。
偶题三首
作者：王廷陈
朝代：明

莫谓娥眉不受怜，宫中元自妒婵娟。亦知白璧终难掷，何事青蝇但屡煎。洞庭南望结愁云，杜若江皋秖自芬。贾谊上书忧汉室，屈平投赋吊湘君。宝匣谁当垂拂拭，龙文夜夜斗牛间。可怜日月双埋剑，实想云霄一赐环。
偶题三首·其一
作者：王廷陈
朝代：明

莫谓娥眉不受怜，宫中元自妒婵娟。亦知白璧终难掷，何事青蝇但屡煎。
偶题三首·其三
作者：王廷陈
朝代：明

宝匣谁当垂拂拭，龙文夜夜斗牛间。可怜日月双埋剑，实想云霄一赐环。
偶题三首·其二
作者：王廷陈
朝代：明

洞庭南望结愁云，杜若江皋秖自芬。贾谊上书忧汉室，屈平投赋吊湘君。
元夕雨四首
作者：王廷陈
朝代：明

元夕人间重，冥冥暮雨闻。眼前歌妓散，疑是楚行云。结伴非无约，张灯亦有情。春光妒罗绮，不放此宵明。歌吹催春事，风光预可赊。请看飞雨度，点点著银花。游女江皋上，纤裳雾雨垂。那能惜罗袜，缓步踏春泥。
元夕雨四首·其一
作者：王廷陈
朝代：明

元夕人间重，冥冥暮雨闻。眼前歌妓散，疑是楚行云。
元夕雨四首·其三
作者：王廷陈
朝代：明

歌吹催春事，风光预可赊。请看飞雨度，点点著银花。
元夕雨四首·其二
作者：王廷陈
朝代：明

结伴非无约，张灯亦有情。春光妒罗绮，不放此宵明。
元夕雨四首·其四
作者：王廷陈
朝代：明

游女江皋上，纤裳雾雨垂。那能惜罗袜，缓步踏春泥。
八厓周子邀饮未赴聊此谢过兼索观群公席上之作
作者：王廷陈
朝代：明

不赴仙堂宴，幽期隔綵云。祇缘怜数会，翻遣惜离群。地迩骚坛接，天回剑气分。风来度香草，佳句许相闻。
八月十五夜对月独坐
作者：王廷陈
朝代：明

月当三五满，绝胜是今宵。夹露兰光湿，含风桂影飘。谢客怀空结，西园谁见招。徘徊星汉侧，吟咏亦逍遥。
再呈张子五首
作者：王廷陈
朝代：明

我归指春暮，首夏尚梁城。偃蹇辍孤啸，夷犹滞遄征。忆山愤屡积，卧痾戚易盈。促促变昏旦，栖栖感晦明。良知念仳离，旅寓枉漂泊。连榻任纵诞，骈筵展戏谑。俪步循广除，偶睇散层阁。志意攒缕悰，忧患袪绪乐。凄凄白头吟，烨烨瑶华音。睦耳亲昵谈，寄致翰墨林。朋探耽散帙，丘憩忆鸣琴。赖兹君子侍，可愉浮客心。结发事图牒，壮龄重交游。章甫不越适，明珠无暗投。倜傥俗寡和，龌龊余耻仇。晚有二三士，相与缔绸缪。趋途互颠踬，铩羽各参差。讵知会无因，枉作生同时。公组竟不緤，我荣亦已遗。修辞与明德，努力副前期。
再呈张子五首·其一
作者：王廷陈
朝代：明

我归指春暮，首夏尚梁城。偃蹇辍孤啸，夷犹滞遄征。忆山愤屡积，卧痾戚易盈。促促变昏旦，栖栖感晦明。
再呈张子五首·其三
作者：王廷陈
朝代：明

凄凄白头吟，烨烨瑶华音。睦耳亲昵谈，寄致翰墨林。朋探耽散帙，丘憩忆鸣琴。赖兹君子侍，可愉浮客心。
再呈张子五首·其二
作者：王廷陈
朝代：明

良知念仳离，旅寓枉漂泊。连榻任纵诞，骈筵展戏谑。俪步循广除，偶睇散层阁。志意攒缕悰，忧患袪绪乐。
再呈张子五首·其五
作者：王廷陈
朝代：明

趋途互颠踬，铩羽各参差。讵知会无因，枉作生同时。公组竟不緤，我荣亦已遗。修辞与明德，努力副前期。
再呈张子五首·其四
作者：王廷陈
朝代：明

结发事图牒，壮龄重交游。章甫不越适，明珠无暗投。倜傥俗寡和，龌龊余耻仇。晚有二三士，相与缔绸缪。
再过魏园兼观众作辄赋二首用前韵
作者：王廷陈
朝代：明

投李惭无报，如樗分不材。草堂缘主重，竹径为谁开。偶与观鱼坐，频能相鸟来。高城虽日暮，归骑且停催。卜筑虽人境，无喧即洞天。买园便水竹，留客出诗篇。砌鹤晴随仗，城云晚驻筵。苦吟何不就，珠玉烂吾前。
再过魏园兼观众作辄赋二首用前韵·其一
作者：王廷陈
朝代：明

投李惭无报，如樗分不材。草堂缘主重，竹径为谁开。偶与观鱼坐，频能相鸟来。高城虽日暮，归骑且停催。
再过魏园兼观众作辄赋二首用前韵·其二
作者：王廷陈
朝代：明

卜筑虽人境，无喧即洞天。买园便水竹，留客出诗篇。砌鹤晴随仗，城云晚驻筵。苦吟何不就，珠玉烂吾前。
冬夜怀童子
作者：王廷陈
朝代：明

四海何人契最深，百年几度遂追寻。褊心自信朱丝直，病骨谁怜素发侵。干主无能行抱瓮，思君不寐起鸣琴。风江岁杪舟难进，书报吾生久陆沈。
冯太守席上留别
作者：王廷陈
朝代：明

汉室冯公伟，为郎岁月饶。一麾烦出守，白首竟谁招。初雨传觞日，微凉秉烛宵。相看意无限，明惜马蹄遥。
出狱后作
作者：王廷陈
朝代：明

孤危心迹竟难明，俯仰悲吟恨未平。失马讵能窥倚伏，解龟聊得废将迎。嵇公钓弋从吾好，翟氏宾朋任世情。未信星辰虚宝剑，且从江汉濯尘缨。
出狱后归兴二首
作者：王廷陈
朝代：明

幸尔网能漏，依然剑尚埋。侧身向天地，壮志委尘埃。覆水今无及，怀沙古有哀。回思刀笔吏，疑惧转难裁。孤愤辞梁狱，高歌望楚乡。烟花春沔鄂，楼阁昼潇湘。吊古怀增慨，寻仙事颇荒。何如共渔父，一笑咏沧浪。
出狱后归兴二首·其一
作者：王廷陈
朝代：明

幸尔网能漏，依然剑尚埋。侧身向天地，壮志委尘埃。覆水今无及，怀沙古有哀。回思刀笔吏，疑惧转难裁。
出狱后归兴二首·其二
作者：王廷陈
朝代：明

孤愤辞梁狱，高歌望楚乡。烟花春沔鄂，楼阁昼潇湘。吊古怀增慨，寻仙事颇荒。何如共渔父，一笑咏沧浪。
出狱留别主人兼欲有贷
作者：王廷陈
朝代：明

畏途殊倚藉，岐路暂相看。生死交情见，飘零客计难。原思宁是病，范叔果非寒。有玉嗟三献，无金报一餐。涸鳞斗水活，穷鸟一枝安。庄舄吟何切，冯驩歌未阑。平生流水引，不惜向君弹。
出狱董氏宅夜饮书怀兼赠董氏兄弟
作者：王廷陈
朝代：明

多难心逾壮，高情宴独迟。风篁迷晚径，烟草暗春池。射虎还疑石，惊乌尚绕枝。缘君念兄弟，把诵鹡鸰诗。
出絷俟放久未获命煎郁成诗
作者：王廷陈
朝代：明

待罪形将影，言归去复留。悲风怜代马，喘月愧吴牛。画地心犹惮，呼天泪莫收。强颜称不辱，俛首欲何求。
出自蓟北门行
作者：王廷陈
朝代：明

敌匪茹，寇朔方。信妖师，造不祥。倏豕突，忽鸱张。逾回中，至泾阳。蹂稼穑，发盖藏。遭者刘，奔不遑。父失子，女求娘。声断绝，摧肝肠。天为愁，日无光。不有辜，罹厥殃。帝赫怒，命徂征。方召往，卫霍行。旟旐扬，组练明。介马驰，速流星。朱熛烈，玄颜蒸。仗中权，效先登。人皆奋，身命轻。出雁门，过祁连。煎瀚海，夷天山。绝累重，烬毳毡。殄三姓，磔两贤。谷蠡殪，当户歼。斩首级，如刈菅。血衅鼓，头系鞍。膏渍野，骨填川。槛厥魁，凯以旋。捷书闻，不色喜。庭臣贺，帝曰止。嗟我军，宁无死。诏扶伤，兼罪已。马归山，士服田。死录子，生与钱。戒军吏，勿开边。羌无过，汉不先。务休息，思保全。罢远戍，闭玉关。韬五戎，寿万年。
刘子好辩而不遇诗以赠之
作者：王廷陈
朝代：明

美名吾久识，雄辩古难逢。君独谈非马，人皆好似龙。早于干禄拙，晚向结交慵。予亦栖迟者，相将学老农。
刘氏双挽
作者：王廷陈
朝代：明

日月仙丘閟，风流古调更。尚馀松柏气，无复凤箫声。龙剑人间觅，鱼轩地下迎。庭阶有玉树，应慰九原情。
刘氏双挽
作者：王廷陈
朝代：明

蒿里风云变，松丘岁月深。剑埋龙并逝，箫去凤俱沉。郁郁楸梧气，悠悠伏腊心。承家看令子，壮节比南金。
初夏游西山归作
作者：王廷陈
朝代：明

东陆铜浑改，西山石径迷。暑轻经夏浅，缓步获高跻。列岫映杯小，孤云行几低。江天宵色里，客散欲闻鸡。
初归故园二首
作者：王廷陈
朝代：明

结发负奇志，辞家作远游。一言侵绛灌，万死脱幽囚。倚伏虚疑鵩，光芒隐射牛。敢云疲汉戟，实已敝秦裘。习隐希玄豹，忘机对白鸥。生涯惟素业，吾道已沧洲。富贵虽非愿，归来犹抱惭。秪缘频触网，敢谓早抽簪。进退两无据，迂疏七不堪。何妨流俗笑，拟向达人谈。志业总虚掷，艰危诚饱谙。逃名栖市井，投迹慕江潭。
初归故园二首·其一
作者：王廷陈
朝代：明

结发负奇志，辞家作远游。一言侵绛灌，万死脱幽囚。倚伏虚疑鵩，光芒隐射牛。敢云疲汉戟，实已敝秦裘。习隐希玄豹，忘机对白鸥。生涯惟素业，吾道已沧洲。
初归故园二首·其二
作者：王廷陈
朝代：明

富贵虽非愿，归来犹抱惭。秪缘频触网，敢谓早抽簪。进退两无据，迂疏七不堪。何妨流俗笑，拟向达人谈。志业总虚掷，艰危诚饱谙。逃名栖市井，投迹慕江潭。
初月
作者：王廷陈
朝代：明

举头新月上，宴坐北堂时。入揽不盈手，窥妆秪肖眉。蓂生桂与逐，蚌实兔偏随。清光勿恨少，向满每由兹。
初至故园作
作者：王廷陈
朝代：明

久去园庐频入梦，乍瞻桑梓尚含悽。朝簪昔忝云间出，世网今逃鸟任栖。旧制芰荷犹在笥，不言桃李更成蹊。且便越舄谣吟苦，敢拟蒙庄得丧齐。
初至郡斋作寄所知
作者：王廷陈
朝代：明

刺史章初绾，交游迹已睽。质随江北化，诺与汝南齐。牒吏窥松径，舆人候药畦。藉膏期不润，戴李保无蹊。葵准公仪拔，棠如召伯栖。疏慵优记马，奋激劣啼鸡。那敢苍鹰效，频将白鹤携。宦情缘病少，乡梦被愁迷。投劾终如范，不堪诚类嵇。何年衡岳上，初服遂攀跻。
别业偶题
作者：王廷陈
朝代：明

纷纷车马地，寂寂丘园身。始悟閒门趣，非关远市尘。入林先稚子，分馔及农人。日暮驾言返，凉风吹葛巾。耽晴出今日，待雨耕后时。农事岂不苦，褊心良所宜。尘衿逢水浣，露坐任风吹。散发烟墟里，行歌谁复知。
别业偶题·其一
作者：王廷陈
朝代：明

纷纷车马地，寂寂丘园身。始悟閒门趣，非关远市尘。入林先稚子，分馔及农人。日暮驾言返，凉风吹葛巾。
别业偶题·其二
作者：王廷陈
朝代：明

耽晴出今日，待雨耕后时。农事岂不苦，褊心良所宜。尘衿逢水浣，露坐任风吹。散发烟墟里，行歌谁复知。
别墅即事
作者：王廷陈
朝代：明

衡宇终朝偃，邻家此径分。重林频翳日，积水自蒸云。村暝驱牛返，门閒啅雀闻。野人休错讶，樵牧本吾群。杖策携群稚，墟行野色开。泉因刳木引，径以逐林回。远壑孤烟起，高城片雨来。所欣人迹罕，吟啸兴悠哉。
别墅即事·其一
作者：王廷陈
朝代：明

衡宇终朝偃，邻家此径分。重林频翳日，积水自蒸云。村暝驱牛返，门閒啅雀闻。野人休错讶，樵牧本吾群。
别墅即事·其二
作者：王廷陈
朝代：明

杖策携群稚，墟行野色开。泉因刳木引，径以逐林回。远壑孤烟起，高城片雨来。所欣人迹罕，吟啸兴悠哉。
别墅邀宾
作者：王廷陈
朝代：明

与客过林塘，留欢出所长。投壶按鲁鼓，弄笛㨿胡床。屏迹愚为谷，逃名醉是乡。二三同志者，倘肯恕吾狂。
别张子言四首
作者：王廷陈
朝代：明

我友驾言迈，去去之朔方。晨起趣中厨，为我具酒浆。长别在须臾，且愿尽杯觞。昔为骨肉亲，比翼云中翔。今当永乖违，邈若参与商。出门异乡县，居世如朝霜。世途转倾侧，良会安可常。羸马感人情，哀鸣衢路傍。悲风振乔林，瑟瑟伤肝肠。执手不能辞，泪下沾衣裳。恨无凌风翰，送子还故乡。故乡岂不思，临发中徘徊。借问欲谁须，重与心知违。山海高且深，见面未有期。有怀今不尽，相思亦何为。岂无弦歌曲，调促令心悲。立语未及终，白日奄忽移。安得鲁阳戈，挥景使东驰。驰景不少待，客子何可留。相送不觉远，行行至河洲。中有双黄鹄，飞鸣谐匹俦。惊风扬洪波，散失焉能求。雌雄相背飞，影响日以遒。凫鹜岂不多，嗟哉非我仇。愿言树萱草，以解心烦忧。烦忧动我神，悲歌仍踯躅。郁郁道傍柳，垂荫昔何绿。严霜日夜零，枝叶不复属。四时相推斥，变化一何速。俗子骛声华，世儒矜结束。立身多所乖，年命伤局促。子其爱景光，抱道在白屋。
别张子言四首·其一
作者：王廷陈
朝代：明

我友驾言迈，去去之朔方。晨起趣中厨，为我具酒浆。长别在须臾，且愿尽杯觞。昔为骨肉亲，比翼云中翔。今当永乖违，邈若参与商。出门异乡县，居世如朝霜。世途转倾侧，良会安可常。羸马感人情，哀鸣衢路傍。悲风振乔林，瑟瑟伤肝肠。执手不能辞，泪下沾衣裳。恨无凌风翰，送子还故乡。
别张子言四首·其三
作者：王廷陈
朝代：明

驰景不少待，客子何可留。相送不觉远，行行至河洲。中有双黄鹄，飞鸣谐匹俦。惊风扬洪波，散失焉能求。雌雄相背飞，影响日以遒。凫鹜岂不多，嗟哉非我仇。愿言树萱草，以解心烦忧。
别张子言四首·其二
作者：王廷陈
朝代：明

故乡岂不思，临发中徘徊。借问欲谁须，重与心知违。山海高且深，见面未有期。有怀今不尽，相思亦何为。岂无弦歌曲，调促令心悲。立语未及终，白日奄忽移。安得鲁阳戈，挥景使东驰。
别张子言四首·其四
作者：王廷陈
朝代：明

烦忧动我神，悲歌仍踯躅。郁郁道傍柳，垂荫昔何绿。严霜日夜零，枝叶不复属。四时相推斥，变化一何速。俗子骛声华，世儒矜结束。立身多所乖，年命伤局促。子其爱景光，抱道在白屋。
别张子鱼三首
作者：王廷陈
朝代：明

断蓬随天风，飘转云中游。岂不恋本根，一失非我由。矫矫双鸿鹄，高飞命其俦。猎子隐侧目，横绝焉可求。托身贵得士，安卑义所尤。之子远行迈，弃我不顾留。思欲并子济，汉广无方舟。鸣鹿在中野，获草求其群。嗟哉昔所欢，一散如飙尘。虞卿弃相印，担簦徇情亲。悔吝不自惜，义声流千春。此道息已久，遗响谁为申。子其怀玙璠，慰我多苦辛。霖雨积旬朔，羲和光不垂。荆棘被广野，潢潦生中逵。客子阻遐征，太息当路岐。策马从子去，驽骏焉可齐。君羽等飞鸾，我质类栖鸡。同袍异羽质，去留长此辞。
别张子鱼三首·其一
作者：王廷陈
朝代：明

断蓬随天风，飘转云中游。岂不恋本根，一失非我由。矫矫双鸿鹄，高飞命其俦。猎子隐侧目，横绝焉可求。托身贵得士，安卑义所尤。之子远行迈，弃我不顾留。思欲并子济，汉广无方舟。
别张子鱼三首·其三
作者：王廷陈
朝代：明

霖雨积旬朔，羲和光不垂。荆棘被广野，潢潦生中逵。客子阻遐征，太息当路岐。策马从子去，驽骏焉可齐。君羽等飞鸾，我质类栖鸡。同袍异羽质，去留长此辞。
别张子鱼三首·其二
作者：王廷陈
朝代：明

鸣鹿在中野，获草求其群。嗟哉昔所欢，一散如飙尘。虞卿弃相印，担簦徇情亲。悔吝不自惜，义声流千春。此道息已久，遗响谁为申。子其怀玙璠，慰我多苦辛。
别曹仲礼四首
作者：王廷陈
朝代：明

与君一为别，晷度逝不停。奄忽二十载，亲串日以零。短者已物化，存者非壮龄。况复异乡县，散处如晨星。但言长相思，岂意今合并。颜鬓各已改，不易惟兹情。孤鸿号朔风，黄鸟声嘤嘤。飞鸟恋俦匹，况乃称友生。别子大河侧，见子长江滨。对面但疑叹，含意惨莫陈。岂无新知欢，念此同袍人。扳留不须臾，羲阳忽以沦。奋身思系日，天路邈无因。安能附高翮，一举摩青旻。饱者岂念饥，贵者羞贱贫。薄终古所尤，交谊贵在伸。故心苟不移，何必会合频。慷慨即长路，无为儿女仁。中夜起相送，白露涂我襟。低头惜分手，举头伤辰参。斗酒良不薄，对之不能斟。唧唧草间虫，助我扬悲吟。为君拭绿绮，弹作清商音。物理关人情，泪下不可禁。谷风刺小怨，孔公赞同心。延陵轻宝剑，高义垂至今。亲交信不薄，先民良可钦。泠泠山下涧，童童山上松。磊磊涧中石，瑟瑟松上风。波逝石不俱，飙奔松莫从。物理相倚藉，动息难可同。与君游宛洛，矫若双飞龙。中道怅相失，末路欣此逢。既逢不须臾，去复当严冬。霜霰集衡轭，虎豹啼林丛。子其慎桑榆，劳谦以令终。
别曹仲礼四首·其一
作者：王廷陈
朝代：明

与君一为别，晷度逝不停。奄忽二十载，亲串日以零。短者已物化，存者非壮龄。况复异乡县，散处如晨星。但言长相思，岂意今合并。颜鬓各已改，不易惟兹情。孤鸿号朔风，黄鸟声嘤嘤。飞鸟恋俦匹，况乃称友生。
别曹仲礼四首·其三
作者：王廷陈
朝代：明

中夜起相送，白露涂我襟。低头惜分手，举头伤辰参。斗酒良不薄，对之不能斟。唧唧草间虫，助我扬悲吟。为君拭绿绮，弹作清商音。物理关人情，泪下不可禁。谷风刺小怨，孔公赞同心。延陵轻宝剑，高义垂至今。亲交信不薄，先民良可钦。
别曹仲礼四首·其二
作者：王廷陈
朝代：明

别子大河侧，见子长江滨。对面但疑叹，含意惨莫陈。岂无新知欢，念此同袍人。扳留不须臾，羲阳忽以沦。奋身思系日，天路邈无因。安能附高翮，一举摩青旻。饱者岂念饥，贵者羞贱贫。薄终古所尤，交谊贵在伸。故心苟不移，何必会合频。慷慨即长路，无为儿女仁。
别曹仲礼四首·其四
作者：王廷陈
朝代：明

泠泠山下涧，童童山上松。磊磊涧中石，瑟瑟松上风。波逝石不俱，飙奔松莫从。物理相倚藉，动息难可同。与君游宛洛，矫若双飞龙。中道怅相失，末路欣此逢。既逢不须臾，去复当严冬。霜霰集衡轭，虎豹啼林丛。子其慎桑榆，劳谦以令终。
别空山陈子
作者：王廷陈
朝代：明

之子忆南州，行行且复留。频年悲旅食，五月问归舟。守黑虽卑术，谈玄实隽流。秋风期返棹，迟汝上江楼。
十五夜玩月同所知
作者：王廷陈
朝代：明

南楼频迟客，西囿复张筵。赏属清宵厌，心从碧汉悬。玉轮光始满，纨扇影初圆。竟夕浑忘寐，斜晖益可怜。
南归道上作
作者：王廷陈
朝代：明

于役疲梁甸，言旋傍楚宫。蓬心漂泊苦，剑气啸歌雄。迹异周南史，情同塞北翁。悲风钦代马，逐暖学边鸿。家远翻怜仆，途迷或讯童。从今欢税驾，达者岂称穷。
即事
作者：王廷陈
朝代：明

楚国村墟烟雾里，春天门巷薜萝间。柳条到地可揽结，燕子定巢频往还。新水潺湲遵故渚，归云缥缈恋家山。生涯甘傍渔樵侣，世事虚传鹓鹭班。
友有被谤而褫其官者诗以慰之
作者：王廷陈
朝代：明

省已良非过，于人乃不孚。文身弃章甫，按剑对明珠。去位宾朋散，还家儋石无。孔颜亦偃蹇，汝困勿嗟吁。
发裕州短歌
作者：王廷陈
朝代：明

黠卒前来意气雄，当阶缚我囚车中。飒飒惊飙动地至，城捲赤雾摧丹枫。城中之人走相视，城外萧萧嘶晓辔。道上残杨扫冻帷，过雁鸣蝉双迸泪。人生作吏何大苦，囊无一钱身被虏。可怜妻子尽畏途，南征白昼愁豺虎。古来玉石怨俱焚，肮脏安能就圭组。
吊汪子
作者：王廷陈
朝代：明

兰芳元自祸，玉玷竟谁磨。逝水今如此，为山复几何。案馀萤照息，谷更鸟声多。且未游方外，临尸讵忍歌。
同子言南归道中赋竹桃二物
作者：王廷陈
朝代：明

旧潜湘浦岸，兼慕武陵源。独造非无兴，成蹊本不言。七贤应共逸，三士竟何冤。物态依行色，羁栖想故园。
君马黄
作者：王廷陈
朝代：明

君马黄臣马苍，苍者驽黄者良。驽马却良马前，君当进臣当旋。
周都阃归长沙寄赠一首
作者：王廷陈
朝代：明

将军长揖出江城，笑解兵符野服行。制敌无惭古名将，谈经元逐鲁诸生。桑榆日短归何恨，薏苡天高谤莫明。衡岳洞庭收壮观，玉关铜柱谢浮名。
咏怀三十四首
作者：王廷陈
朝代：明

两仪立枢要，万事具纪纲。智士运机权，一童驱百羊。羽重金或轻，尺短寸有长。壮夫苟失据，反为竖子伤。独茧引六鳌，纤缴连双鸧。操持贵不谬，得失讵有常。始悟制人术，岂在多与强。明月至无媒，朱草敷庭阴。仓卒拔剑前，眄睐愁予心。岂独闇嘉祥，隐祸恐见侵。忌废忍不攫，负婴甘弃金。至贵有不欲，天属诚所钦。美疢虽可甘，徒使百毒淫。昔有亢桑子，寄身畏垒居。臣妾屏仁知，甘与朴累俱。三年国大穰，岁计诚有馀。闾井戴其润，谋欲俎豆予。闻之怅不怿，奋起逃空虚。丰施不食报，道化超黄虞。季叶骛功利，画挈矜一隅。人生本殊方，神范各有宜。参错获一致，妄凿乖天倪。凫胫续则瘁，鹤胫截则悲。拇骈决则忧，指枝齧则啼。鲜劣不假益，羡溢岂无亏。纷彼便嬛子，作意相追随。智殚力云匮，成理曷能移。狙捷反见执，豹文乃来田。鹦鹉舌为灾，翡翠羽自残。丑恶非可居，才美迩祸端。置身当何所，材与不材间。贵宠安足希，庶以尽吾年。天网掩八荒，翔走尽其曹。大人操利刃，挥网使奔逃。杀获岂不多，贵有疏释条。浑沌凿已久，胥庭徂复遥。刑书代附益，权家纷猬毛。跬步置一阱，荼苦动见遭。民穷诈转出，兽窘恣咆哮。介者不慕饰，胥靡岂惮高。无令自弃民，生此全盛朝。儒生峭崖岸，抗颜论诗书。磬折周伦类，直方向朋徒。吐辞厉信义，皎日耀天衢。外表高洁谈，腹内蕴穿窬。命侣发瘗子，探口出含珠。金椎碎腐颊，青青歌应胪。圣言岂不伟，反为行劫需。诵说苟非人，阶乱岂胜诛。击鼓以求亡，疾驰以逃影。驱介以乘高，骖蹇以求骋。挥刃丧其柄，振衣失其领。趣舍昧良图，存亡在俄顷。轩后谒大隗肃驾，登具茨徒御总圣。灵中道迷所之邂，逅襄野童再拜称。天师仲尼大圣人，未敢轻小儿神智。有不通稚齿抱真，知咄嗟世路子耻。问甘蓄疑终身昧，太行皤皤良足嗤。民食美刍豢，䲭鸢甘臭陈。西子岂不都，鱼鸟不见亲。万类殊所嗜，物岂慕非伦。箕毕各有好，况此世上群。情欲孰为正，参差何可均。黜智任自然，悠悠葆天真。夸名非已有，祸患在须臾。生命无延期，昏旦有不虞。拂衣舍之去，矫步升天衢。陟降太微堂，上帝授灵符。六气备朝餐，双虬结飙舆。消玉馈我浆，凭云搆我庐。圣贞进杯觞，灵妃奏笙竽。三光代列炬，四海注一盂。抗臂抑羲和，六龙且徐徐。微瞬朝市易，日月曷云除。名漏泰山录，鬼伯无迫驱。举手谢世人，安能与尔俱。里中有一士，栖栖蓬户间。动依高士迹，居诵先民言。盎中无斗储，桁上衣无完。藜藿并日得，纩絮岂禦寒。伏腊祀每废，妻子颜苦艰。常恐志节亏，不屑亲知怜。入门四壁立，顾之绝愁叹。饥食拒嗟来，渴饮避贪泉。一箪恒晏如，回也称大贤。姬旦制冠裳，万古承其贲。偶以衣狙猱，奔腾裂且弃。承云本妙音，鳞羽争辟易。鲁门钟鼓声，转使爰居悸。物类何缤纷，人已非一致。韪哉尼父言，盍各言尔志。曜灵倏西没，圆景承其辉。飘风荡层云，零露忽已晞。急节不可淹，大暮焉能违。天象会有复，嗟哉人命微。怵惕积汤火，荣名非我希。幸不婴网罗，何用起高飞。安接浮丘公，执手升云巍。玉醴对坐倾，琼华聊可叽。京洛冶游子，浮湛声色场。青骊服文舆，丹组绾罗裳。翱翔狭邪间，顺风扬芬芳。高堂置广宴，曲榭开閒房。分曹效百戏，作使徵名倡。良庖脍肥鲜，珍馔溢圆方。朱华忽西逝，兰膏嗣其光。客醉赋无归，宵分歌未央。为乐自今日，千岁固其常。安能转多忌，叹息怀虞殃。甘辞背德义，尽言招罪尤。效忠主未谅，施恩谁见酬。直道鲜所合，险路焉可由。民生媚其朋，玉石各有俦。舍此但安坐，芳时忽我遒。去来固成理，乖合非人谋。灰心置计较，遗弃亲与雠。去适无穷野，超世离殷忧。达士志慷慨，贪夫思保全。有身则有患，消散固其然。伏波甘马革，庄周快乌鸢。用意非一趣，大要归明贤。愚者闇桑榆，郁郁坐自煎。思虑损眠食，恐惧怀冰渊。蹙遫向宾客，劻勷终岁年。多图寡攸成，繁辞累其愆。展转不获纾，赍恨寱重泉。木槿荣一朝，日夕用长叹。河清不可俟，川逝谁能止。朝露忌太阳，夕日愁濛汜。歌舞化尘埃，都邑生荆杞。大运厄阳九，销毁固恒理。填海精卫劳，逐日夸父死。齐景悲牛山，晏婴笑未已。彭殇孰短长，无生悟方始。梧宫肆诘辨，齐楚兵始连。弦高犒晋师，郑国赖以全。齐乐不可犯，范昭知有贤。谁云制胜术，乃在樽俎间。君子慎几微，祸福基一言。覆水各自流，事去诚可怜。疑似不可涉，李下与瓜田。母言出妇口，虽当未为贤。周公功信伟，二叔反流言。实沈与阏伯，日起寻戈鋋。骨肉尚不免，何望他人怜。夜玉至无因，匹夫按剑前。鸱鸺据腐鼠，仰视嚇鹓鸾。苟非明君子，安能弭祸端。感彼采苓章，勖哉其舍㫋。处世怅悠悠，结交诚草草。舳舻济重渊，玑衡测穹昊。人心怀崄巇，对面施倾倒。庄惠亦有疑，张陈终莫保。托身恨已晚，知人苦不早。挥袂去人群，采芝历云岛。言笑色虽亲，致毒乘其昧。一旦弛周防，勺水成湍濑。祸乱在须臾，何有细不大。牧视后者鞭，蟋蟀思其外。舟壑竟难恃，轩驷何足赖。先民亦有言，高明鬼所害。庆吊非异门，骄蹇讵能会。元化运天地，硕辅须英雄。草昧若无侯，大业何由隆。匡时各有人，如云附飞龙。二八赞虞庭，胥靡翊殷宗。周公出天属，鼓刀应非熊。为猷苟切施，疏贱靡不庸。下世忺举肥，斥异多引同。岂乏倜傥士，无媒终固穷。僶俛信无当，踯躅常苦忧。伤哉世路交，同源终异流。执手爱不浅，转面起见雠。倾侧忍负欺，怨毒生绸缪。弯弓日相向，乘利来迫遒。薛公一获罪，宾客谁顾留。炎炎廷尉门，灰冷令人愁。胡越使相为，安危在一舟。轻薄市中童，反复诚独羞。烦思发愤懑，自兹绝交游。日月亘天涂，照耀各有时。荣枯若循环，智巧难控持。贾生愁遇鵩，庄周惮为牺。纠纆谁不婴，文绣焉能辞。放言用自慰，虚无诚我欺。得失去来间，此叟乃深知。昔闻有游女，逍遥翔碧浔。交甫下请佩，解赠情亦深。可遇不可持，变化愁予心。影灭佩亦失，汉广无由寻。眄睇绝髣髴，徘徊逮夕阴。青鸟忽来过，贻我金石音。忧思耿难忘，写意于鸣琴。自伤非俦类，感激长悲吟。愚公亦非昧，智叟未为得。献疑亲反嗔，赞诡疏为德。大人计亿代，俗士愁日昃。通蔽鲜一致，损益非易测。忽忽行欲暮，遑遑复何之。征马立踟蹰，远道安可期。霜霰被原野，北风吹我衣。孤鸿飞且号，虎兕夹林啼。崎岖不获骋，徒旅长叹咨。回车亦已晚，失路良可嗤。嗟哉客游子，念此早旋归。穷达有自然，鬼神柄其施。安坐值渥恩，周旋失所宜。佩玉乃不兆，压纽襁抱儿。上卿属稚齿，郎署淹厖眉。巧宦目马安，斯言恐亦非。岂无多智人，往往困蒿藜。蜉蝣不知夕，楚楚矜衣裳。人生若尘雾，睹兹立傍徨。世事沓而至，心力苦不遑。运往怅莫追，忧来叹无方。智巧虽百出，得失亦相当。少壮与时逝，精神自彫丧。逼此悔恨生，税驾名利场。按牒访芝草，天路期翱翔。列仙非我俦，瑶水邈无航。俱置勿多畏，恬澹安其常。中岁独玩世，荡志娱弦歌。婉娈思一顾，轻薄日来过。妙舞进北里，姿媚趋狭邪。资用每不赡，谤议横相加。兹年忽丑老，愆祸悟已多。昔人重知非，慨叹今如何。澡身祛垢氛，考室潜岩阿。幸不即徂谢，庶得附龙蛇。兹岁忽云暮，驾言出城闉。杨林翳白日，冈岑蔽玄云。荒原离兽驰，寒鸟鸣索群。上有百尺台，下有千古坟。登高一骋望，思我平生亲。延伫久不至，俛仰怀酸辛。万物靡不化，千载犹兹辰。驱马复来旋，咏歌聊饮醇。猗与雄杰士，猛气盖八埏。出身赴国难，受命不遑安。左臂引乌号，右手提龙泉。临敌试一呼，万夫却走还。先声四海沸，壁垒俱破残。旄头化石陨，天吴蛰重渊。西北净边尘，东南荡蛮烟。茅土非所希，贵使威灵全。长揖返故庐，功高何足言。至人处斯世，忌为人所知。十浆五先馈，列子惊且疑。避灶不足贵，争席乃庶几。大白每近辱，卑浊良可栖。岂效夸毗子，作意矜容仪。结束转自媚，姿态令人悲。髹涂饰轩毂，步趋陈采齐。危冠礼迂士，褒贬厉严辞。媮媟不敢干，矫志逃世讥。皎洁难久居，青蝇忽来随。衷美孰云亮，毁誉在一时。败轨屡相萦，邅踬当路岐。
咏怀三十四首·其一
作者：王廷陈
朝代：明

两仪立枢要，万事具纪纲。智士运机权，一童驱百羊。羽重金或轻，尺短寸有长。壮夫苟失据，反为竖子伤。独茧引六鳌，纤缴连双鸧。操持贵不谬，得失讵有常。始悟制人术，岂在多与强。
咏怀三十四首·其七
作者：王廷陈
朝代：明

儒生峭崖岸，抗颜论诗书。磬折周伦类，直方向朋徒。吐辞厉信义，皎日耀天衢。外表高洁谈，腹内蕴穿窬。命侣发瘗子，探口出含珠。金椎碎腐颊，青青歌应胪。圣言岂不伟，反为行劫需。诵说苟非人，阶乱岂胜诛。
咏怀三十四首·其三
作者：王廷陈
朝代：明

昔有亢桑子，寄身畏垒居。臣妾屏仁知，甘与朴累俱。三年国大穰，岁计诚有馀。闾井戴其润，谋欲俎豆予。闻之怅不怿，奋起逃空虚。丰施不食报，道化超黄虞。季叶骛功利，画挈矜一隅。
咏怀三十四首·其三十
作者：王廷陈
朝代：明

蜉蝣不知夕，楚楚矜衣裳。人生若尘雾，睹兹立傍徨。世事沓而至，心力苦不遑。运往怅莫追，忧来叹无方。智巧虽百出，得失亦相当。少壮与时逝，精神自彫丧。逼此悔恨生，税驾名利场。按牒访芝草，天路期翱翔。列仙非我俦，瑶水邈无航。俱置勿多畏，恬澹安其常。
咏怀三十四首·其三十一
作者：王廷陈
朝代：明

中岁独玩世，荡志娱弦歌。婉娈思一顾，轻薄日来过。妙舞进北里，姿媚趋狭邪。资用每不赡，谤议横相加。兹年忽丑老，愆祸悟已多。昔人重知非，慨叹今如何。澡身祛垢氛，考室潜岩阿。幸不即徂谢，庶得附龙蛇。
咏怀三十四首·其三十三
作者：王廷陈
朝代：明

猗与雄杰士，猛气盖八埏。出身赴国难，受命不遑安。左臂引乌号，右手提龙泉。临敌试一呼，万夫却走还。先声四海沸，壁垒俱破残。旄头化石陨，天吴蛰重渊。西北净边尘，东南荡蛮烟。茅土非所希，贵使威灵全。长揖返故庐，功高何足言。
咏怀三十四首·其三十二
作者：王廷陈
朝代：明

兹岁忽云暮，驾言出城闉。杨林翳白日，冈岑蔽玄云。荒原离兽驰，寒鸟鸣索群。上有百尺台，下有千古坟。登高一骋望，思我平生亲。延伫久不至，俛仰怀酸辛。万物靡不化，千载犹兹辰。驱马复来旋，咏歌聊饮醇。
咏怀三十四首·其三十四
作者：王廷陈
朝代：明

至人处斯世，忌为人所知。十浆五先馈，列子惊且疑。避灶不足贵，争席乃庶几。大白每近辱，卑浊良可栖。岂效夸毗子，作意矜容仪。结束转自媚，姿态令人悲。髹涂饰轩毂，步趋陈采齐。危冠礼迂士，褒贬厉严辞。媮媟不敢干，矫志逃世讥。皎洁难久居，青蝇忽来随。衷美孰云亮，毁誉在一时。败轨屡相萦，邅踬当路岐。
咏怀三十四首·其九
作者：王廷陈
朝代：明

轩后谒大隗肃驾，登具茨徒御总圣。灵中道迷所之邂，逅襄野童再拜称。天师仲尼大圣人，未敢轻小儿神智。有不通稚齿抱真，知咄嗟世路子耻。问甘蓄疑终身昧，太行皤皤良足嗤。
咏怀三十四首·其二
作者：王廷陈
朝代：明

明月至无媒，朱草敷庭阴。仓卒拔剑前，眄睐愁予心。岂独闇嘉祥，隐祸恐见侵。忌废忍不攫，负婴甘弃金。至贵有不欲，天属诚所钦。美疢虽可甘，徒使百毒淫。
咏怀三十四首·其二十
作者：王廷陈
朝代：明
体裁：古风

疑似不可涉，李下与瓜田。母言出妇口，虽当未为贤。周公功信伟，二叔反流言。实沈与阏伯，日起寻戈鋋。骨肉尚不免，何望他人怜。夜玉至无因，匹夫按剑前。鸱鸺据腐鼠，仰视吓鹓鸾。苟非明君子，安能弭祸端。感彼采苓章，勖哉其舍㫋。
咏怀三十四首·其二十
作者：王廷陈
朝代：明

疑似不可涉，李下与瓜田。母言出妇口，虽当未为贤。周公功信伟，二叔反流言。实沈与阏伯，日起寻戈鋋。骨肉尚不免，何望他人怜。夜玉至无因，匹夫按剑前。鸱鸺据腐鼠，仰视嚇鹓鸾。苟非明君子，安能弭祸端。感彼采苓章，勖哉其舍㫋。
咏怀三十四首·其二十一
作者：王廷陈
朝代：明

处世怅悠悠，结交诚草草。舳舻济重渊，玑衡测穹昊。人心怀崄巇，对面施倾倒。庄惠亦有疑，张陈终莫保。托身恨已晚，知人苦不早。挥袂去人群，采芝历云岛。
咏怀三十四首·其二十七
作者：王廷陈
朝代：明

愚公亦非昧，智叟未为得。献疑亲反嗔，赞诡疏为德。大人计亿代，俗士愁日昃。通蔽鲜一致，损益非易测。
咏怀三十四首·其二十三
作者：王廷陈
朝代：明

元化运天地，硕辅须英雄。草昧若无侯，大业何由隆。匡时各有人，如云附飞龙。二八赞虞庭，胥靡翊殷宗。周公出天属，鼓刀应非熊。为猷苟切施，疏贱靡不庸。下世忺举肥，斥异多引同。岂乏倜傥士，无媒终固穷。
咏怀三十四首·其二十九
作者：王廷陈
朝代：明

穷达有自然，鬼神柄其施。安坐值渥恩，周旋失所宜。佩玉乃不兆，压纽襁抱儿。上卿属稚齿，郎署淹厖眉。巧宦目马安，斯言恐亦非。岂无多智人，往往困蒿藜。
咏怀三十四首·其二十二
作者：王廷陈
朝代：明

言笑色虽亲，致毒乘其昧。一旦弛周防，勺水成湍濑。祸乱在须臾，何有细不大。牧视后者鞭，蟋蟀思其外。舟壑竟难恃，轩驷何足赖。先民亦有言，高明鬼所害。庆吊非异门，骄蹇讵能会。
咏怀三十四首·其二十五
作者：王廷陈
朝代：明

日月亘天涂，照耀各有时。荣枯若循环，智巧难控持。贾生愁遇鵩，庄周惮为牺。纠纆谁不婴，文绣焉能辞。放言用自慰，虚无诚我欺。得失去来间，此叟乃深知。
咏怀三十四首·其二十八
作者：王廷陈
朝代：明

忽忽行欲暮，遑遑复何之。征马立踟蹰，远道安可期。霜霰被原野，北风吹我衣。孤鸿飞且号，虎兕夹林啼。崎岖不获骋，徒旅长叹咨。回车亦已晚，失路良可嗤。嗟哉客游子，念此早旋归。
咏怀三十四首·其二十六
作者：王廷陈
朝代：明

昔闻有游女，逍遥翔碧浔。交甫下请佩，解赠情亦深。可遇不可持，变化愁予心。影灭佩亦失，汉广无由寻。眄睇绝髣髴，徘徊逮夕阴。青鸟忽来过，贻我金石音。忧思耿难忘，写意于鸣琴。自伤非俦类，感激长悲吟。
咏怀三十四首·其二十四
作者：王廷陈
朝代：明

僶俛信无当，踯躅常苦忧。伤哉世路交，同源终异流。执手爱不浅，转面起见雠。倾侧忍负欺，怨毒生绸缪。弯弓日相向，乘利来迫遒。薛公一获罪，宾客谁顾留。炎炎廷尉门，灰冷令人愁。胡越使相为，安危在一舟。轻薄市中童，反复诚独羞。烦思发愤懑，自兹绝交游。
咏怀三十四首·其五
作者：王廷陈
朝代：明

狙捷反见执，豹文乃来田。鹦鹉舌为灾，翡翠羽自残。丑恶非可居，才美迩祸端。置身当何所，材与不材间。贵宠安足希，庶以尽吾年。
咏怀三十四首·其八
作者：王廷陈
朝代：明

击鼓以求亡，疾驰以逃影。驱介以乘高，骖蹇以求骋。挥刃丧其柄，振衣失其领。趣舍昧良图，存亡在俄顷。
咏怀三十四首·其六
作者：王廷陈
朝代：明

天网掩八荒，翔走尽其曹。大人操利刃，挥网使奔逃。杀获岂不多，贵有疏释条。浑沌凿已久，胥庭徂复遥。刑书代附益，权家纷猬毛。跬步置一阱，荼苦动见遭。民穷诈转出，兽窘恣咆哮。介者不慕饰，胥靡岂惮高。无令自弃民，生此全盛朝。
咏怀三十四首·其十
作者：王廷陈
朝代：明

民食美刍豢，䲭鸢甘臭陈。西子岂不都，鱼鸟不见亲。万类殊所嗜，物岂慕非伦。箕毕各有好，况此世上群。情欲孰为正，参差何可均。黜智任自然，悠悠葆天真。
咏怀三十四首·其十一
作者：王廷陈
朝代：明

夸名非已有，祸患在须臾。生命无延期，昏旦有不虞。拂衣舍之去，矫步升天衢。陟降太微堂，上帝授灵符。六气备朝餐，双虬结飙舆。消玉馈我浆，凭云搆我庐。圣贞进杯觞，灵妃奏笙竽。三光代列炬，四海注一盂。抗臂抑羲和，六龙且徐徐。微瞬朝市易，日月曷云除。名漏泰山录，鬼伯无迫驱。举手谢世人，安能与尔俱。
咏怀三十四首·其十七
作者：王廷陈
朝代：明

达士志慷慨，贪夫思保全。有身则有患，消散固其然。伏波甘马革，庄周快乌鸢。用意非一趣，大要归明贤。愚者闇桑榆，郁郁坐自煎。思虑损眠食，恐惧怀冰渊。蹙遫向宾客，劻勷终岁年。多图寡攸成，繁辞累其愆。展转不获纾，赍恨寱重泉。木槿荣一朝，日夕用长叹。
咏怀三十四首·其十三
作者：王廷陈
朝代：明

姬旦制冠裳，万古承其贲。偶以衣狙猱，奔腾裂且弃。承云本妙音，鳞羽争辟易。鲁门钟鼓声，转使爰居悸。物类何缤纷，人已非一致。韪哉尼父言，盍各言尔志。
咏怀三十四首·其十九
作者：王廷陈
朝代：明

梧宫肆诘辨，齐楚兵始连。弦高犒晋师，郑国赖以全。齐乐不可犯，范昭知有贤。谁云制胜术，乃在樽俎间。君子慎几微，祸福基一言。覆水各自流，事去诚可怜。
咏怀三十四首·其十二
作者：王廷陈
朝代：明

里中有一士，栖栖蓬户间。动依高士迹，居诵先民言。盎中无斗储，桁上衣无完。藜藿并日得，纩絮岂禦寒。伏腊祀每废，妻子颜苦艰。常恐志节亏，不屑亲知怜。入门四壁立，顾之绝愁叹。饥食拒嗟来，渴饮避贪泉。一箪恒晏如，回也称大贤。
咏怀三十四首·其十五
作者：王廷陈
朝代：明

京洛冶游子，浮湛声色场。青骊服文舆，丹组绾罗裳。翱翔狭邪间，顺风扬芬芳。高堂置广宴，曲榭开閒房。分曹效百戏，作使徵名倡。良庖脍肥鲜，珍馔溢圆方。朱华忽西逝，兰膏嗣其光。客醉赋无归，宵分歌未央。为乐自今日，千岁固其常。安能转多忌，叹息怀虞殃。
咏怀三十四首·其十八
作者：王廷陈
朝代：明

河清不可俟，川逝谁能止。朝露忌太阳，夕日愁濛汜。歌舞化尘埃，都邑生荆杞。大运厄阳九，销毁固恒理。填海精卫劳，逐日夸父死。齐景悲牛山，晏婴笑未已。彭殇孰短长，无生悟方始。
咏怀三十四首·其十六
作者：王廷陈
朝代：明

甘辞背德义，尽言招罪尤。效忠主未谅，施恩谁见酬。直道鲜所合，险路焉可由。民生媚其朋，玉石各有俦。舍此但安坐，芳时忽我遒。去来固成理，乖合非人谋。灰心置计较，遗弃亲与雠。去适无穷野，超世离殷忧。
咏怀三十四首·其十四
作者：王廷陈
朝代：明

曜灵倏西没，圆景承其辉。飘风荡层云，零露忽已晞。急节不可淹，大暮焉能违。天象会有复，嗟哉人命微。怵惕积汤火，荣名非我希。幸不婴网罗，何用起高飞。安接浮丘公，执手升云巍。玉醴对坐倾，琼华聊可叽。
咏怀三十四首·其四
作者：王廷陈
朝代：明

人生本殊方，神范各有宜。参错获一致，妄凿乖天倪。凫胫续则瘁，鹤胫截则悲。拇骈决则忧，指枝齧则啼。鲜劣不假益，羡溢岂无亏。纷彼便嬛子，作意相追随。智殚力云匮，成理曷能移。
咏秋泛
作者：王廷陈
朝代：明

鲜曦登首秋，绪风革阑暑。孤屿溅惊湍，轻桡骛苍渚。搴舟吟越人，鼓枻歌渔父。霜林陨叶扬，枫岸轻鸥舞。蒹葭寒隐汀，芰荷衰映浦。披拂枉夤缘，维系乍延伫。羹芹翠缕翻，鲙鲫银丝剖。俯睇怍虬潜，仰盼愧鸿举。泛梗伤在今，乘桴岂独古。
哭江景孚二首
作者：王廷陈
朝代：明

昔献金门赋，曾追玉署游。碧山怜息马，丹壑叹藏舟。壮志风云散，遗书馆阁收。延陵徒把剑，何日挂松楸。子已先朝露，文章失凤毛。人皆惜年少，天亦厌才高。学草馀池墨，流芳托楚骚。因之念朋侣，寥落半蓬蒿。
哭江景孚二首·其一
作者：王廷陈
朝代：明

昔献金门赋，曾追玉署游。碧山怜息马，丹壑叹藏舟。壮志风云散，遗书馆阁收。延陵徒把剑，何日挂松楸。
哭江景孚二首·其二
作者：王廷陈
朝代：明

子已先朝露，文章失凤毛。人皆惜年少，天亦厌才高。学草馀池墨，流芳托楚骚。因之念朋侣，寥落半蓬蒿。
哭陈鲁南二首
作者：王廷陈
朝代：明

九原如可作，诸子孰能俦。只字都人重，遗书汉使求。龙蛇贤运厄，霄汉岁星收。检尔平生赠，长吟恨未休。尚忆论经地，犹闻考牧年。焚鱼沧海上，吊鹤白云边。竟阻生刍奠，遥悲宿草阡。从兹广陵散，无复世人传。
哭陈鲁南二首·其一
作者：王廷陈
朝代：明

九原如可作，诸子孰能俦。只字都人重，遗书汉使求。龙蛇贤运厄，霄汉岁星收。检尔平生赠，长吟恨未休。
哭陈鲁南二首·其二
作者：王廷陈
朝代：明

尚忆论经地，犹闻考牧年。焚鱼沧海上，吊鹤白云边。竟阻生刍奠，遥悲宿草阡。从兹广陵散，无复世人传。
喜廖子过访席上奉赠八首
作者：王廷陈
朝代：明

画舸经黄国，肩舆访白云。雪行沙草湿，风坐圃梅芬。轩冕非吾意，凫鸥本自群。无烦谈世事，杯酒但论文。供奉违东观，旋归侍北堂。衣冠照桑梓，词赋吊沅湘。野岸桃花发，春洲兰叶香。他时三径里，迟子洗壶觞。自喜暂无拘，来从江海徒。寻仙憩黄鹤，谒帝向苍梧。泽坐舟偏系，山行杖屡扶。知君留滞处，高兴属春湖。未暇泛湘水，徒然卧楚云。神龙那可系，野鹤故难群。世路谁知己，交情独有君。悬知今夜别，剑气斗间分。霄汉长怀侣，江湖已卜居。山人惟白鹿，学士自银鱼。名致诸公早，书开万卷馀。汉臣谁得似，词赋有相如。地迥临江阁，天回上斗槎。潜行歌白石，好去羡皇华。登岳元无极，浮湘未有涯。明朝相望地，莫遣暮云遮。别我寒移棹，怀君暮倚枫。来经黄子国，去傍楚王宫。谷口桃千树，山中桂几丛。故园春定好，留醉向东风。奉使仍将母，来游荆楚天。江光藉日色，争绕孝廉船。翠竹笋新茁，银丝鲙可怜。帆边梅柳树，历历汉阳川。
喜廖子过访席上奉赠八首·其一
作者：王廷陈
朝代：明

画舸经黄国，肩舆访白云。雪行沙草湿，风坐圃梅芬。轩冕非吾意，凫鸥本自群。无烦谈世事，杯酒但论文。
喜廖子过访席上奉赠八首·其七
作者：王廷陈
朝代：明

别我寒移棹，怀君暮倚枫。来经黄子国，去傍楚王宫。谷口桃千树，山中桂几丛。故园春定好，留醉向东风。
喜廖子过访席上奉赠八首·其三
作者：王廷陈
朝代：明

自喜暂无拘，来从江海徒。寻仙憩黄鹤，谒帝向苍梧。泽坐舟偏系，山行杖屡扶。知君留滞处，高兴属春湖。
喜廖子过访席上奉赠八首·其三
作者：王廷陈
朝代：明
体裁：五言律诗

自喜暂无拘，来从江海徒。寻仙憩黄鹤，谒帝向苍梧。泽坐舟偏系，山行杖屦扶。知君留滞处，高兴属春湖。
喜廖子过访席上奉赠八首·其二
作者：王廷陈
朝代：明

供奉违东观，旋归侍北堂。衣冠照桑梓，词赋吊沅湘。野岸桃花发，春洲兰叶香。他时三径里，迟子洗壶觞。
喜廖子过访席上奉赠八首·其五
作者：王廷陈
朝代：明

霄汉长怀侣，江湖已卜居。山人惟白鹿，学士自银鱼。名致诸公早，书开万卷馀。汉臣谁得似，词赋有相如。
喜廖子过访席上奉赠八首·其八
作者：王廷陈
朝代：明

奉使仍将母，来游荆楚天。江光藉日色，争绕孝廉船。翠竹笋新茁，银丝鲙可怜。帆边梅柳树，历历汉阳川。
喜廖子过访席上奉赠八首·其六
作者：王廷陈
朝代：明

地迥临江阁，天回上斗槎。潜行歌白石，好去羡皇华。登岳元无极，浮湘未有涯。明朝相望地，莫遣暮云遮。
喜廖子过访席上奉赠八首·其四
作者：王廷陈
朝代：明

未暇泛湘水，徒然卧楚云。神龙那可系，野鹤故难群。世路谁知己，交情独有君。悬知今夜别，剑气斗间分。
喜张子自滇至
作者：王廷陈
朝代：明

故渚依黄鹤，长途自碧鸡。瑶华归有赠，宝剑去曾携。骥足衰难展，羊肠险遍跻。从今无复出，溪上伴凫鹥。
喜舒郑二子夜过
作者：王廷陈
朝代：明

寒景沈江阁，繁星缀石林。一时来二子，散帙复鸣琴。高价真连璧，深盟可断金。从今三径熟，携手数相寻。
喜阮子自蜀归寄赠
作者：王廷陈
朝代：明

昔厌蚕丛险，今耽渔浦深。狭中乖束带，多病合投簪。予慕竹林侣，长瞻枫树林。咏怀如有唱，莫惜寄同心。
四兄宅守岁
作者：王廷陈
朝代：明

作客怜兄并，吟诗悲岁归。久沉金马诏，俱惜彩衣违。风户沙潜袅，春筵烛自辉。栖乌终不定，宿雁且相依。侧识淩云思，旋看比翼飞。盘椒迟明发，池草慰晴晖。
园中作
作者：王廷陈
朝代：明

林闾先自僻，农圃近相安。不树千株橘，犹滋九畹兰。放歌山荅响，得酒月留欢。就枕夜方寂，空斋闻远滩。
园亭言怀
作者：王廷陈
朝代：明

骏死骨谁市，象焚齿自累。弃置悲团扇，龃龉叹方枘。耻随荆橘化，乐与魏瓠弃。素无金张援，焉取丘园贲。农圃衍世业，桑麻综岁计。实饱三士桃，芳引八公桂。春原露未晞，秋皋霜已被。偶缘物态感，遂与神理契。晷度无能淹，金石亦善敝。愿言齐得丧，庶以纾劳悴。
圃内
作者：王廷陈
朝代：明

力疾扶筇出，乘閒采药行。春林群鸟悦，朝日百花明。水石留连坐，亭台次第营。赏心犹未巳，极浦暮云生。
在馆即事二首
作者：王廷陈
朝代：明

长日稀朝谒，兼之簿领无。闭门人伴鹤，染翰吏兼儒。风砌翻红药，晴轩映碧梧。虽云栖省署，潇散即蓬壶。幸接神仙侣，来游翰墨林。空庭无候吏，古木有鸣禽。疑义更相析，成诗众与吟。长杨犹未赋，宴坐愧朝簪。
在馆即事二首·其一
作者：王廷陈
朝代：明

长日稀朝谒，兼之簿领无。闭门人伴鹤，染翰吏兼儒。风砌翻红药，晴轩映碧梧。虽云栖省署，潇散即蓬壶。
在馆即事二首·其二
作者：王廷陈
朝代：明

幸接神仙侣，来游翰墨林。空庭无候吏，古木有鸣禽。疑义更相析，成诗众与吟。长杨犹未赋，宴坐愧朝簪。
壮士篇
作者：王廷陈
朝代：明

少年学剑术，英风闻九州。慷慨出门去，辞家将远游。远游欲何之，炎荒为我仇。昨闻遣飞将，召募何时休。国威有不扬，无乃壮士羞。奋矛如迅湍，拔距踰亭楼。猛气伏罴虎，腾跃捷猕猴。置身百战场，妻子不顾留。性命良足怜，聊以纾主忧。挥戈荡蛮烟，饮马江汉流。馀勇万人贾，雄杰无匹俦。功成献明庭，赐爵位通侯。
夏日宴集宋宝山别墅留赠三首
作者：王廷陈
朝代：明

先生堪拟葛天民，筑室郊原远市尘。客款閒门惊稚子，自分馀酌到农人。朱华冒日明棋局，翠竹含风撼角巾。不睹少微云雾里，楚江谁信有垂纶。城闉未尽忽田家，心远林塘近不哗。往事仍栽彭泽柳，故人分种洛阳花。看山倚杖移长昼，拂石开尊驻晚霞。莫道尚平婚娶毕，更劳耕稼送年华。丈人屏迹此林中，开径唯将蒋诩同。地静鸣筇窥鹳鹤，日高隐蓐任儿童。巾车欲返贪乘月，枕簟频移遣就风。向客举觞浑不尽，料君馀兴属邻翁。
夏日宴集宋宝山别墅留赠三首·其一
作者：王廷陈
朝代：明

先生堪拟葛天民，筑室郊原远市尘。客款閒门惊稚子，自分馀酌到农人。朱华冒日明棋局，翠竹含风撼角巾。不睹少微云雾里，楚江谁信有垂纶。
夏日宴集宋宝山别墅留赠三首·其三
作者：王廷陈
朝代：明

丈人屏迹此林中，开径唯将蒋诩同。地静鸣筇窥鹳鹤，日高隐蓐任儿童。巾车欲返贪乘月，枕簟频移遣就风。向客举觞浑不尽，料君馀兴属邻翁。
夏日宴集宋宝山别墅留赠三首·其二
作者：王廷陈
朝代：明

城闉未尽忽田家，心远林塘近不哗。往事仍栽彭泽柳，故人分种洛阳花。看山倚杖移长昼，拂石开尊驻晚霞。莫道尚平婚娶毕，更劳耕稼送年华。
夏日山居即事
作者：王廷陈
朝代：明

市逼村非远，城纡路亦长。藤萝青壁树，云鸟翠微堂。林日晴多荫，溪风午荐凉。北窗时偃卧，人代接羲皇。寂寂郊原室，悠悠野客心。苍林鸣鹤起，白石饭牛吟。坐玩高云变，留连片雨阴。回车山径晚，多露畏相侵。涧古苔长满，林深径复微。偶经松竹处，聊挂薜萝衣。水鸟窥篱落，山云拂槛飞。农人惊节迈，负耒夜深归。相过嫌俗驾，自赡爱贫家。陶令门前柳，秦人洞口花。试暄看野马，占曙听林鸦。耕稼谁云苦，吾生幸有涯。开门临巨壑，扶杖入平沙。雨后桑麻长，风前杨柳斜。仰天歌自劳，休陇听农誇。应笑禳田者，篝车望已奢。寂寞翻为乐，渔樵更可亲。林皋无俗务，草泽有閒人。秪欲全疏拙，非关慕隐沦。偶然随稚子，驱犊古江滨。
夏日山居即事·其一
作者：王廷陈
朝代：明

市逼村非远，城纡路亦长。藤萝青壁树，云鸟翠微堂。林日晴多荫，溪风午荐凉。北窗时偃卧，人代接羲皇。
夏日山居即事·其三
作者：王廷陈
朝代：明

涧古苔长满，林深径复微。偶经松竹处，聊挂薜萝衣。水鸟窥篱落，山云拂槛飞。农人惊节迈，负耒夜深归。
夏日山居即事·其二
作者：王廷陈
朝代：明

寂寂郊原室，悠悠野客心。苍林鸣鹤起，白石饭牛吟。坐玩高云变，留连片雨阴。回车山径晚，多露畏相侵。
夏日山居即事·其五
作者：王廷陈
朝代：明

开门临巨壑，扶杖入平沙。雨后桑麻长，风前杨柳斜。仰天歌自劳，休陇听农誇。应笑禳田者，篝车望已奢。
夏日山居即事·其六
作者：王廷陈
朝代：明

寂寞翻为乐，渔樵更可亲。林皋无俗务，草泽有閒人。秪欲全疏拙，非关慕隐沦。偶然随稚子，驱犊古江滨。
夏日山居即事·其四
作者：王廷陈
朝代：明

相过嫌俗驾，自赡爱贫家。陶令门前柳，秦人洞口花。试暄看野马，占曙听林鸦。耕稼谁云苦，吾生幸有涯。
夕渡访友人
作者：王廷陈
朝代：明

暝色满晴川，幽人何处边。山腰翻落照，水面没遥天。贾爨滩烟合，渔归岸火悬。剡溪今夜棹，乘兴未言旋。
夜坐
作者：王廷陈
朝代：明

晚林虚白室，净几太玄经。养拙关幽独，凝思启性灵。空阶沉霁月，县牖内秋星。不寐时披户，流飙暗激萤。
夜坐
作者：王廷陈
朝代：明

生事日蹉跎，将如落景何。马蹄持自诵，牛角叩仍歌。把烛秋蛾集，开帘夕鸟过。长风自寥阔，䬃䬃振庭柯。
夜坐
作者：王廷陈
朝代：明
体裁：五言律诗

生事日蹉跎，将如落景何。马蹄持自诵，牛角叩仍歌。把烛秋蛾集，开帘夕鸟过。长风自寥阔，飒飒振庭柯。
夜坐庭前栖鸟乍惊
作者：王廷陈
朝代：明

侧识安巢意，那堪绕树悲。风寒难自稳，月白更须疑。乌鹊仍三匝，鹪鹩但一枝。卑栖复如此，何有上林思。
夜坐郑子宅弹琴分韵得琴字
作者：王廷陈
朝代：明

言访少谷子，呼童携素琴。为发丝桐趣，俱谐山水心。径转松篁密，堂虚风月侵。再弹吾不惜，此地有知音。
夜宴即事
作者：王廷陈
朝代：明

楼开芳树合，径转落花深。向夕香风起，当筵皓月临。游人争解佩，侍女拾遗簪。坐上绝缨者，应知贤主心。
夜简王少参舟中
作者：王廷陈
朝代：明

薇省辞黄鹤，兰桡伴白鸥。岸回霜月抱，江迥雪云流。银汉乘宵上，金陵逼岁留。田租闻赐减，侧识汉皇忧。
夜过邵子草堂
作者：王廷陈
朝代：明

觅径依林薄，传杯竟夜分。曲堤盘古月，老树宿寒云。室静江鸣彻，山空鬼啸闻。倦来吾谢去，明发过论文。
夜酌舒陈二子
作者：王廷陈
朝代：明

江城暝色静柴扉，游子冬残怅未归。过雁夜分犹共逐，飘蓬天末故相依。壮心久客羞弹铗，高义今谁为解衣。酒罢出门俱勿叹，古今奇士遇全稀。
夜酌龙蟠矶头
作者：王廷陈
朝代：明

大江之半石嵯峨，石上楼台荡碧波。沙净凫鹚依槛泊，月明舟楫逼筵过。中流拟接鲛人室，深夜犹闻渔父歌。危坐转惊银汉上，幽栖翻厌碧山阿。
大祀
作者：王廷陈
朝代：明

香殿袅氤氲，钧天九奏闻。帝临趋衮冕，神至各风云。肃肃宫坛启，依依黍稷芬。甘泉称赋颂，吾已愧雄文。
天津月夜偕曹子舟坐
作者：王廷陈
朝代：明

系月舟航偶，临流鼓吹哀。星樯扶岸出，霜叶洒汀回。鹊起南天迥，龙吟北海开。淹留候明发，共尔一登台。
奉别大司空顾公二首
作者：王廷陈
朝代：明

公旦营周礼，诸生愧楚材。纪详王迹起，阁重帝乡开。献岁书从入，乘春节与回。园陵望不极，泪尽汉江隈。弃置时将晚，疏狂性莫移。顷缘外史召，得赴尚书期。白雪竟谁和，青云非我思。泥涂荷知己，瞻恋不能辞。
奉别大司空顾公二首·其一
作者：王廷陈
朝代：明

公旦营周礼，诸生愧楚材。纪详王迹起，阁重帝乡开。献岁书从入，乘春节与回。园陵望不极，泪尽汉江隈。
奉别大司空顾公二首·其二
作者：王廷陈
朝代：明

弃置时将晚，疏狂性莫移。顷缘外史召，得赴尚书期。白雪竟谁和，青云非我思。泥涂荷知己，瞻恋不能辞。
奉怀宾云
作者：王廷陈
朝代：明

吾宗贤伯子，未老已悬车。黄绶不屑绾，清尊宁遣虚。罗伤廷尉宅，书满邺侯庐。邻室如堪假，从君此卜居。
奉荅富顺王殿下二首
作者：王廷陈
朝代：明

帝室分封重，王孙别馆开。礼于南岳敌，客比小山才。为善心知乐，通亲表自裁。雄风难可挹，何日侍兰台。国自荆藩析，书从孔壁传。瞻天蒙肺附，朝海切心悬。宾从思梁苑，精诚感洛川。晚来风稍劲，吹月晕生圆。
奉荅富顺王殿下二首·其一
作者：王廷陈
朝代：明

帝室分封重，王孙别馆开。礼于南岳敌，客比小山才。为善心知乐，通亲表自裁。雄风难可挹，何日侍兰台。
奉荅富顺王殿下二首·其二
作者：王廷陈
朝代：明

国自荆藩析，书从孔壁传。瞻天蒙肺附，朝海切心悬。宾从思梁苑，精诚感洛川。晚来风稍劲，吹月晕生圆。
奉赠桐冈郭侯考绩北上
作者：王廷陈
朝代：明

依依山郭枕江流，藉藉专城颂细侯。高士独过频下榻，自公多暇一登楼。深恩久结黄人爱，苦节真分汉主忧。跃马忽看朝帝去，攀辕何计望君留。
奉酬桐冈公病后见惠之作
作者：王廷陈
朝代：明

多病身仍健，同声思转牵。暂能逃簿领，日每费诗篇。勿药占非谬，加餐勉自怜。黄人争祝愿，天眷使君贤。
奉酬皇甫百泉雪中见过留赠之什三首
作者：王廷陈
朝代：明

积雪惟僵卧，冲风故宠临。飘扬狂客性，高洁直臣心。怀瑾鲜可示，投珠谁见钦。赖谙消息理，庶缓白头吟。雪里使君至，光增狐白鲜。玉珂鸣宛转，瑶草踏夤缘。剡曲偶移棹，郢歌堪被弦。报琼惭未可，寡和古今然。含香辞汉署，投赋吊湘累。白璧竟谁惜，素丝诚我悲。岂图当雪夜，聊得协风期。丘也君能学，应知涅不缁。
奉酬皇甫百泉雪中见过留赠之什三首·其一
作者：王廷陈
朝代：明

积雪惟僵卧，冲风故宠临。飘扬狂客性，高洁直臣心。怀瑾鲜可示，投珠谁见钦。赖谙消息理，庶缓白头吟。
奉酬皇甫百泉雪中见过留赠之什三首·其三
作者：王廷陈
朝代：明

含香辞汉署，投赋吊湘累。白璧竟谁惜，素丝诚我悲。岂图当雪夜，聊得协风期。丘也君能学，应知涅不缁。
奉酬皇甫百泉雪中见过留赠之什三首·其二
作者：王廷陈
朝代：明

雪里使君至，光增狐白鲜。玉珂鸣宛转，瑶草踏夤缘。剡曲偶移棹，郢歌堪被弦。报琼惭未可，寡和古今然。
妾薄命
作者：王廷陈
朝代：明

春风转蕙披兰，高台曲榭中连。经堂入奥张筵，秦筝赵瑟俱前。鸣弦度曲双妍，轻举纨袖褼褼，宛若游龙翔鸾。翠盘金爵阑干，呈能角技为欢。种种厌射更端，眼看阳景西驰。高张兰烛承晖，车倦马怠不辞。但歌不醉无归，夜深坐促尊移。含悰送意向谁，众中色授君知。愿言并蒂双栖，恶闻易别轻离。伫立不胜彷徨，独宿寤言难忘。何以报君明珰，起视银河烂光。牛女咫尺相望，终夜不成报章。
子夜四时歌一十二首 冬歌三首 其十
作者：王廷陈
朝代：明
体裁：古风

与欢隔溪住，凝冰周四壑。冰上野狐踪，欢行勿惮薄。
子夜四时歌一十二首 夏歌三首 其四
作者：王廷陈
朝代：明
体裁：古风

珍簟卧当风，四面不施帏。郎呼起同游，待侬著絺衣。
子夜四时歌一十二首 春歌三首 其一
作者：王廷陈
朝代：明
体裁：古风

东风荡罗裾，冶游步前池。柳条亦多情，袅娜学腰肢。
子夜四时歌一十二首 秋歌三首 其七
作者：王廷陈
朝代：明
体裁：古风

贪看秋月光，夜久不还寝。四顾寂无人，玉阶有双影。
子夜四时歌一十二首·其三
作者：王廷陈
朝代：明

昼饮夜复宴，笙歌缘底忙。不是无来日，但欲及三阳。
子夜四时歌一十二首·其九
作者：王廷陈
朝代：明

共欢种梧桐，十载青云齐。百年化双凤，来此树上栖。
子夜四时歌一十二首·其二
作者：王廷陈
朝代：明

初华锦绣舒，千林望如一。怀春废机杼，缣素难成匹。
子夜四时歌一十二首·其五
作者：王廷陈
朝代：明

轻舟荡双桨，纡转莲塘里。君但惜莲花，侬贵得莲子。
子夜四时歌一十二首·其八
作者：王廷陈
朝代：明

日日苦思君，红颜忽成老。昔若三春华，今如九秋草。
子夜四时歌一十二首·其六
作者：王廷陈
朝代：明

腕困置扇坐，鲜袿苦汗涴。欢言勿懊恼，三伏已将过。
子夜四时歌一十二首·其十一
作者：王廷陈
朝代：明

白马雪中驰，色混影难觅。不知郎去路，但见马行迹。
子夜四时歌一十二首·其十二
作者：王廷陈
朝代：明

对雪具清酎，强欢再三进。欢爱雪舞筵，侬恐雪侵鬓。
子夜四时歌一十二首·春歌三首
作者：王廷陈
朝代：明

东风荡罗裾，冶游步前池。柳条亦多情，袅娜学腰肢。初华锦绣舒，千林望如一。怀春废机杼，缣素难成匹。昼饮夜复宴，笙歌缘底忙。不是无来日，但欲及三阳。珍簟卧当风，四面不施帏。郎呼起同游，待侬著絺衣。轻舟荡双桨，纡转莲塘里。君但惜莲花，侬贵得莲子。腕困置扇坐，鲜袿苦汗涴。欢言勿懊恼，三伏已将过。贪看秋月光，夜久不还寝。四顾寂无人，玉阶有双影。日日苦思君，红颜忽成老。昔若三春华，今如九秋草。共欢种梧桐，十载青云齐。百年化双凤，来此树上栖。与欢隔溪住，凝冰周四壑。冰上野狐踪，欢行勿惮薄。白马雪中驰，色混影难觅。不知郎去路，但见马行迹。对雪具清酎，强欢再三进。欢爱雪舞筵，侬恐雪侵鬓。
季夏游赤壁偕子言诸公
作者：王廷陈
朝代：明

六月轩楹敞，三分割据雄。江回城抱日，舰火岸馀风。词赋留天上，旌旗在眼中。霸图俱已歇，幽赏几回同。槛外凫鸥乱，尊边云雾通。松杉盘虎穴，台榭接龙宫。早岁辞朱绂，兹游感数公。愿言携桂楫，常此狎渔翁。
宁公房对竹
作者：王廷陈
朝代：明

双树谒空王，丛篁隐上方。欲窥童子偈，因憩此君堂。法雨晴阶湿，香云午院凉。招邀竹林侣，同醉给园傍。
定惠院宴集四首
作者：王廷陈
朝代：明

三载不一至，朝来当暮春。江山宛如昨，花柳几回新。信美仍吾土，招邀且故人。相看惜一醉，无乃负佳辰。石磴接岩扉，行行上翠微。宾朋花下至，云鸟竹边飞。韶景度欲尽，旧游存苦稀。苏公何可作，今古一沾衣。结侣乘暄出，凭高望眼开。闾阎深负渚，阡陌曲侵台。展席春云映，归轩夕鸟催。回看遽陈迹，相送转徘徊。佳境不可厌，芳时聊尔寻。一披远岫色，兼会澄江心。放诞从吾适，迟回属所钦。不知同醉者，后此几同临。
定惠院宴集四首·其一
作者：王廷陈
朝代：明

三载不一至，朝来当暮春。江山宛如昨，花柳几回新。信美仍吾土，招邀且故人。相看惜一醉，无乃负佳辰。
定惠院宴集四首·其三
作者：王廷陈
朝代：明

结侣乘暄出，凭高望眼开。闾阎深负渚，阡陌曲侵台。展席春云映，归轩夕鸟催。回看遽陈迹，相送转徘徊。
定惠院宴集四首·其二
作者：王廷陈
朝代：明

石磴接岩扉，行行上翠微。宾朋花下至，云鸟竹边飞。韶景度欲尽，旧游存苦稀。苏公何可作，今古一沾衣。
定惠院宴集四首·其四
作者：王廷陈
朝代：明

佳境不可厌，芳时聊尔寻。一披远岫色，兼会澄江心。放诞从吾适，迟回属所钦。不知同醉者，后此几同临。
客有以琴书谒予者赋此赠之
作者：王廷陈
朝代：明

逸客野服自何所，抱琴搦笔叩我扃。朱丝试弹清庙曲，白鹅聊写黄庭经。委心天地尽吾土，浪迹江湖真客星。眼中二艺谁过汝，有此已足垂芳馨。
室成
作者：王廷陈
朝代：明

十年踪迹困尘埃，小搆堂斋辟草莱。康乐石门跻险筑，少陵茅屋避諠开。畹兰篱菊幽香入，烟柳霜梧岁色回。燕雀衡门焉足贺，求羊三径喜频来。
宴曾氏园亭即事遂成艳曲二首
作者：王廷陈
朝代：明

宾客醉华堂，情亲向曲房。佳人牵架蔓，稚子搦池杨。风起青蘋末，云生锦石傍。勿云天日暮，银烛散朱光。曲榭恣夤缘，名园更接连。引枝分槛果，拨藻数盆鲜。醉舞花低户，娇歌莺近筵。尽教欢乐极，莫负艳阳天。
宴曾氏园亭即事遂成艳曲二首·其一
作者：王廷陈
朝代：明

宾客醉华堂，情亲向曲房。佳人牵架蔓，稚子搦池杨。风起青蘋末，云生锦石傍。勿云天日暮，银烛散朱光。
宴曾氏园亭即事遂成艳曲二首·其二
作者：王廷陈
朝代：明

曲榭恣夤缘，名园更接连。引枝分槛果，拨藻数盆鲜。醉舞花低户，娇歌莺近筵。尽教欢乐极，莫负艳阳天。
宴月川宅留赠
作者：王廷陈
朝代：明

将军好客暮相延，银烛朱光散绮筵。劝饮鸣弦怜子夜，谈兵拔剑睨遥天。朔方戎马惊心后，南国宾鸿短发前。莫遣壮怀随逝水，拟图生像上凌烟。
宴集楚藩楼上作
作者：王廷陈
朝代：明

别馆张筵临水上，危楼改席向天中。窗含江汉澄流尽，槛俯衡巫远势通。鸣佩忽沾神女雨，披襟时拂大王风。梁园胜事今非异，楚国文儒古亦同。
宴集赤壁书怀
作者：王廷陈
朝代：明

春深游兴属芳洲，选地张筵对狎鸥。赤壁径盘危磴出，青天城抱大江流。乾坤久厌三分业，山水仍含万古愁。客散晴沙楼阁晚，佛灯渔火共悠悠。
宴魏子园亭二首
作者：王廷陈
朝代：明

池馆名江国，宾朋实楚材。屏间烟雾湿，镜里芰荷开。鹤以吹笙下，鱼因鼓瑟来。尽欢须秉烛，歌妓莫频催。近市林依宅，丛生桂插天。偶来大隐地，高咏小山篇。萝暝云归洞，篁疏月到筵。花间迷出处，须仗主人前。
宴魏子园亭二首·其一
作者：王廷陈
朝代：明

池馆名江国，宾朋实楚材。屏间烟雾湿，镜里芰荷开。鹤以吹笙下，鱼因鼓瑟来。尽欢须秉烛，歌妓莫频催。
宴魏子园亭二首·其二
作者：王廷陈
朝代：明

近市林依宅，丛生桂插天。偶来大隐地，高咏小山篇。萝暝云归洞，篁疏月到筵。花间迷出处，须仗主人前。
家僮举网获龟即命放之池中感而赋此
作者：王廷陈
朝代：明

知与天机恊，形为世网婴。纵归纾汝困，求报岂吾情。幸不刳肠死，无妨曳尾生。微躯难自料，何贵有灵名。
宿九峰寺
作者：王廷陈
朝代：明

疋马九峰下，寒宵万壑阴。月当层殿起，云拥曲廊深。煮茗开松阁，焚香对石林。诸天倚愁寂，钟磬净尘心。
宿甘溪二首·其一
作者：王廷陈
朝代：明
体裁：七言绝句

江干信宿不成眠，月吐东山光欲圆。问酒小童堪觅句，愁无旅雁到天边。
宿甘溪二首·其二
作者：王廷陈
朝代：明
体裁：七言绝句

安营大麓傍江边，碧水苍崖晚更妍。塞外月明如故国，猿啼不住伴愁眠。
宿龙蟠矶寺中
作者：王廷陈
朝代：明

龙象开灵屿，鼋鼍戴法筵。石间攒宝树，镜里涌红莲。香气潭烟接，灯光岸火连。禅房风浪逼，永夜不成眠。
寄上富顺王殿下
作者：王廷陈
朝代：明

南国诸王馆，池亭独有名。楚风蘋末劲，淮月桂丛明。中物酲先析，当天晕已生。无令为善乐，专美汉东平。
寄兄
作者：王廷陈
朝代：明

吾家双玉树，何事自西东。雁塔云霄上，鸰原江海中。趋庭莱子綵，旅食蓟门蓬。秪益怜毛质，飞腾万里同。
寄八厓子
作者：王廷陈
朝代：明

吾子嗟行役，他乡感别离。一辞西掖路，三复北山诗。日下花骢出，天边旅雁悲。亦知复不远，明岁及瓜期。
寄冯三石
作者：王廷陈
朝代：明

冯公性气本飞扬，历诋酣呼众莫当。处士久缘才见忌，步兵聊寄酒为狂。一丘曲折藏花径，万卷纵横堆草堂。献岁风烟倘乘兴，随君理棹下沧浪。
寄刘松石
作者：王廷陈
朝代：明

镇拥三边重，衔兼八座荣。韬钤临玉障，仁义即金城。神武虽无敌，天威亦有征。塞烟烽里合，陇月笛中鸣。直应师方壮，恩驱命始轻。何云无上策，已见戢佳兵。虎豹争为用，风云立可生。书随飞箭去，檄至倒戈迎。百胜非天幸，诸戎不日平。横行边地拓，独坐塞尘清。质子趋周道，降王诣汉京。歌钟时自劳，戍鼓遂无惊。定远元投笔，终军枉请缨。不言防众忌，求退为功成。但使龙庭灭，宁邀麟阁名。
寄友人
作者：王廷陈
朝代：明

之子镇南荒，威名万里扬。经年闻选士，计日欲擒王。神武元无战，佳兵乃不祥。寄言投笔者，何事乐开疆。
寄友人
作者：王廷陈
朝代：明

独立向江天，相思隔暮烟。草玄从客笑，衰白故人怜。五岳几时去，一丘长晏眠。幽怀何所寄，丛桂晚逾妍。
寄吴子
作者：王廷陈
朝代：明

汝谢郎官今十年，家贫乐事未全捐。门前已有先生柳，郭外元无季子田。吊古远游张乐地，寻幽还上问津船。潇湘楼阁晴无数，春日留题遍楚天。
寄嘲江子
作者：王廷陈
朝代：明

江生突兀扬文风，千奇万怪难与穷。博物岂惟精尔雅，识字何止过扬雄。古心已出丘索上，邃旨或与神明通。求深索隐苦不置，一言忌使流俗同。令弟大篆逼钟鼎，绝艺耻作斯邕等。生也为文遣弟书，一出皆称二难并。纵有楚史不可读，满堂观者徒张目。少年往往致讥评，生也不言但扪腹。君不见好丑从来安可期，豪杰有时翻自疑。伯牙竟为知音惜，卞氏能无抱璞悲。请君宝此无易辙，圣人复起当相知。
寄夏大行
作者：王廷陈
朝代：明

铜柱标南纪，荆门控百蛮。诏从霄汉下，槎过斗牛间。江山回黯惨，溪洞郁跻攀。预想趋朝日，应多边徼颜。
寄应立斋郡伯
作者：王廷陈
朝代：明

君家越峤外，为郡楚山阿。官已二千石，年初三十过。理人去泰甚，乐职布中和。操割方时少，循良较古多。一言唯有恕，众口讵无苛。簪笔评因误，持衡听属讹。遂令长者黜，将谓至公何。归路经山海，幽居寄薜萝。所欢息奔走，其惮费吟哦。去后思弥切，从前颂匪他。良规存故吏，遗植护新柯。爱比羊公碣，清传渔父歌。唯馀田野议，功德庶难磨。
寄张子鱼二首
作者：王廷陈
朝代：明

张衡吾畏友，今已赋归田。谗口虽三至，嘉名每独全。剑分终自合，宝弃复谁怜。道远无由晤，含悽寄此篇。肮脏时多忌，逢迎术转疏。一朝怀薜荔，即日弃簪裾。把翰思玄赋，投鱼隐素书。试看当路子，驰骛竟何如。
寄张子鱼二首·其一
作者：王廷陈
朝代：明

张衡吾畏友，今已赋归田。谗口虽三至，嘉名每独全。剑分终自合，宝弃复谁怜。道远无由晤，含悽寄此篇。
寄张子鱼二首·其二
作者：王廷陈
朝代：明

肮脏时多忌，逢迎术转疏。一朝怀薜荔，即日弃簪裾。把翰思玄赋，投鱼隐素书。试看当路子，驰骛竟何如。
寄方思道七首
作者：王廷陈
朝代：明

赤壁陪仙宴，苍江识壮颜。使君趋石上，候吏出花间。解缆欲何往，投簪及此还。长风解相送，一瞬万重山。观日临沧海，归山卧白云。遥寻少谷子，同谒武夷君。心迹能兼遂，东南美并闻。犹期为世用，且莫去人群。偃卧非关病，连章秪乞骸。莺花供谑浪，杯酒送诙谐。无用樗因免，难容匏已乖。因风寄同调，好去入君怀。闻尔游华顶，令予梦彩烟。户庭罗峭壁，枕簟落飞泉。山有藏书穴，溪多送酒船。春江如有兴，花里到吴天。忆尔东归日，长为吴会吟。春觞临水曲，夜棹入山阴。结侣游能数，逃人去转深。兰苕如可折，莫惜寄云林。逢时非不达，愤世独难平。拔剑出门去，扬帆际海行。虽贪谢客赏，犹系子牟情。此地便高卧，无令负圣明。中朝俱属望，流辈总相推。予慕长卿赋，人传幼妇碑。七襄终莫报，九逝竟空思。世路风尘满，茫无见汝期。
寄方思道七首·其一
作者：王廷陈
朝代：明

赤壁陪仙宴，苍江识壮颜。使君趋石上，候吏出花间。解缆欲何往，投簪及此还。长风解相送，一瞬万重山。
寄方思道七首·其七
作者：王廷陈
朝代：明

中朝俱属望，流辈总相推。予慕长卿赋，人传幼妇碑。七襄终莫报，九逝竟空思。世路风尘满，茫无见汝期。
寄方思道七首·其三
作者：王廷陈
朝代：明

偃卧非关病，连章秪乞骸。莺花供谑浪，杯酒送诙谐。无用樗因免，难容匏已乖。因风寄同调，好去入君怀。
寄方思道七首·其二
作者：王廷陈
朝代：明

观日临沧海，归山卧白云。遥寻少谷子，同谒武夷君。心迹能兼遂，东南美并闻。犹期为世用，且莫去人群。
寄方思道七首·其五
作者：王廷陈
朝代：明

忆尔东归日，长为吴会吟。春觞临水曲，夜棹入山阴。结侣游能数，逃人去转深。兰苕如可折，莫惜寄云林。
寄方思道七首·其六
作者：王廷陈
朝代：明

逢时非不达，愤世独难平。拔剑出门去，扬帆际海行。虽贪谢客赏，犹系子牟情。此地便高卧，无令负圣明。
寄方思道七首·其四
作者：王廷陈
朝代：明

闻尔游华顶，令予梦彩烟。户庭罗峭壁，枕簟落飞泉。山有藏书穴，溪多送酒船。春江如有兴，花里到吴天。
寄曹仲礼
作者：王廷陈
朝代：明

吁嗟梁甫吟何哀，白日黤惨浮云回。繁华忽与东风别，幽壑不见阳春来。忆初谒帝承明庐，颇将词赋追相如。意气当时惟尔我，文章绝代互吹嘘。正逢汉武勤边略，同奏文园谏猎书。杞国忧天倾，傍人笑为狂。精卫枉衔沙，何禆海茫茫。雷雨晦冥起仓卒，散失非我能周防。宁知垂翅青天后，虞罗猎矢犹徬徨。予仍下狱大梁城，谤议雷同真吠声。全生虎口信不易，一死鸿毛良可轻。摧眉腼面复苟活，局天蹐地长悲鸣。前荣后枯嗟世事，翻云覆雨见人情。昔日结交二三子，张口欲言祸及矣。请兵谁为哭秦庭，击筑何曾歌易水。感君山岳心不移，张公神剑合有时。矫首南天瞻北极，聊持芳草寄相思。
寄李子中
作者：王廷陈
朝代：明

汝病谢含香，归欤卧草堂。庭趋候杖屦，林憩讯松篁。种药春登圃，寻源夕泛航。犹怜台馆地，不负芰荷裳。屈宋元悲楚，邹枚旧赋梁。卑栖愁燕雀，高起羡鸾凰。琴忆风流调，诗留倡和章。因君嵩少去，吾亦念沧浪。
寄杨太常
作者：王廷陈
朝代：明

屈宋流传古，丘园道路赊。湘潭题杜若，源水问桃花。黑发违朱绂，青山卧綵霞。春霄目归雁，早晚惠瑶华。
寄江夏白鹤子
作者：王廷陈
朝代：明

吴郎自号白鹤仙，老去清狂更可怜。词翰独矜桃叶咏，宾朋多慕竹林贤。悲歌击剑临风起，痛饮登楼对月眠。跌宕飞扬宁自惜，奇踪侠气任人传。
寄汪子
作者：王廷陈
朝代：明

忆当武庙末，并上汉庭书。放逐时皆散，音容日以疏。诸君不远复，独我遂幽居。铩羽当年侣，翻飞迥不如。不合辄投簪，高踪众所钦。波流奋独往，海峤发孤吟。虽滞秦稽迹，犹县魏阙心。徵书行且至，栖遁不宜深。自免一何勇，邴生诚我师。可为智者道，聊惬幽人期。岁月任公钓，登临谢客诗。肯令沧海岸，重勒北山移。群公方议进，吾子独初衣。即市称大隐，于星应少微。鹏图无近适，凤览有馀辉。高士逝已久，非君谁与归。自尔稽山卧，风猷较古多。名流掩王谢，游客结羊何。洲岛冯轩得，云霞岸帻哦。颇嗔冠盖访，不厌野人过。
寄汪子·其一
作者：王廷陈
朝代：明

忆当武庙末，并上汉庭书。放逐时皆散，音容日以疏。诸君不远复，独我遂幽居。铩羽当年侣，翻飞迥不如。
寄汪子·其三
作者：王廷陈
朝代：明

自免一何勇，邴生诚我师。可为智者道，聊惬幽人期。岁月任公钓，登临谢客诗。肯令沧海岸，重勒北山移。
寄汪子·其二
作者：王廷陈
朝代：明

不合辄投簪，高踪众所钦。波流奋独往，海峤发孤吟。虽滞秦稽迹，犹县魏阙心。徵书行且至，栖遁不宜深。
寄汪子·其五
作者：王廷陈
朝代：明

自尔稽山卧，风猷较古多。名流掩王谢，游客结羊何。洲岛冯轩得，云霞岸帻哦。颇嗔冠盖访，不厌野人过。
寄汪子·其四
作者：王廷陈
朝代：明

群公方议进，吾子独初衣。即市称大隐，于星应少微。鹏图无近适，凤览有馀辉。高士逝已久，非君谁与归。
寄答王子新
作者：王廷陈
朝代：明

河上逢君英妙年，吾家逸少早知贤。别来落落贪毫素，客过时时问草玄。岐路飘零交有自，殊方迟暮见无缘。开缄忽忆艰难日，一度长吟一惘然。
寄韩道人
作者：王廷陈
朝代：明

吾爱飞霞子，餐霞卧蕊宫。时将黄绮曲，高咏紫芝风。洞草秋生细，坛龙昼护空。丹应九转就，地与十洲通。玉树扳何及，青牛望不穷。因君惠羽翰，自此脱樊笼。独鹤冥冥去，相从碧海东。
寄颜子
作者：王廷陈
朝代：明

尔家何在汉川湄，碧石青萝昼雨垂。溪听采莲诸女曲，山谣攀桂八公辞。即同沙雁防矰缴，为爱江鲈理钓丝。贫病经年思见面，莺花三月与君期。
寄颜惟乔
作者：王廷陈
朝代：明

平生坎壈真怜汝，一代文章实起予。处士尚忧江夏祸，长卿新著茂陵书。白云在眼期乘鹤，沧海无心学钓鱼。楚岸风花暮无数，看山何日枉吾庐。
寄颜惟乔
作者：王廷陈
朝代：明

竟日无欢绪，临风怀所知。泥涂今老大，羽翼各差池。芳草未堪折，浮云空自驰。山中逢岁晏，何以慰相思。
寄颜惟乔五首
作者：王廷陈
朝代：明

马卿才岂劣，狗监荐难逢。近老时名损，长贫世事慵。昂藏身是鹤，变化德犹龙。道大如君者，斯人宜不容。闻子幽栖处，绝无人世喧。琴书元栗里，鸡犬似桃源。云影昼垂席，溪流春到门。弓旌早晚至，白首去丘园。身弃名何赖，才高世总违。著书唯木榻，远害独荷衣。游夏辞难赞，渔樵迹近微。时能共童冠，溪上咏而归。道困已如此，年衰将奈何。有时传郢曲，落日更商歌。长夜真难旦，阳春未拟和。秪应具舟楫，乘兴数相过。昔君为亳守，谈笑靖风尘。郡已歼豺虎，时翻忌凤麟。奇功元不赏，直节竟无邻。后代看今史，方知社稷臣。
寄颜惟乔五首·其一
作者：王廷陈
朝代：明

马卿才岂劣，狗监荐难逢。近老时名损，长贫世事慵。昂藏身是鹤，变化德犹龙。道大如君者，斯人宜不容。
寄颜惟乔五首·其三
作者：王廷陈
朝代：明

身弃名何赖，才高世总违。著书唯木榻，远害独荷衣。游夏辞难赞，渔樵迹近微。时能共童冠，溪上咏而归。
寄颜惟乔五首·其二
作者：王廷陈
朝代：明

闻子幽栖处，绝无人世喧。琴书元栗里，鸡犬似桃源。云影昼垂席，溪流春到门。弓旌早晚至，白首去丘园。
寄颜惟乔五首·其五
作者：王廷陈
朝代：明

昔君为亳守，谈笑靖风尘。郡已歼豺虎，时翻忌凤麟。奇功元不赏，直节竟无邻。后代看今史，方知社稷臣。
寄颜惟乔五首·其四
作者：王廷陈
朝代：明

道困已如此，年衰将奈何。有时传郢曲，落日更商歌。长夜真难旦，阳春未拟和。秪应具舟楫，乘兴数相过。
寄颜许州
作者：王廷陈
朝代：明

吾友二三辈，无如回也贤。惭非清庙曲，得藉朱丝弦。岂乏双鱼至，宁悭尺素传。离群今已久，望子数予愆。
寄馆中诸友
作者：王廷陈
朝代：明

一斥嗟江国，同游忆禁林。如闻视草暇，犹有拔茅心。人事伤川逝，吾生叹陆沉。百年频泣玉，众口已销金。
寄鸡鸣寺真上人
作者：王廷陈
朝代：明

怅忆远师室，留人一榻深。云霞淹佛日，花鸟散禅林。阁俯春城丽，轩留晚岫阴。烦君招白社，于此谢冠簪。
对酒歌
作者：王廷陈
朝代：明

人性禀静躁，物则准方圆。锥刀各有能，情好各有妍。阴霁难并祈，恩怨岂两全。于此虽不容，于彼获所安。人无亿万身，何能遍周旋。兼济圣不赡，荣枯有自然。富而如可求，尼父愿执鞭。惠施已不作，庄生寡所宣。伯牙失钟期，抱琴谁为弹。知人诚不易，知己良独难。周公辅王室，管蔡乃流言。骨肉且不谅，他人固宜然。伊吕称大贤，会合亦有因。汤文苟不逢，耕钓终其身。人生一世间，如风激纤尘。下者投浊潦，高者入青云。风力中不竞，飘转终沈沦。得失难预谋，谋之徒苦辛。圣哲皆偶然，馀子何足陈。
对酒歌·其一
作者：王廷陈
朝代：明

人性禀静躁，物则准方圆。锥刀各有能，情好各有妍。阴霁难并祈，恩怨岂两全。于此虽不容，于彼获所安。人无亿万身，何能遍周旋。兼济圣不赡，荣枯有自然。富而如可求，尼父愿执鞭。
对酒歌·其三
作者：王廷陈
朝代：明

伊吕称大贤，会合亦有因。汤文苟不逢，耕钓终其身。人生一世间，如风激纤尘。下者投浊潦，高者入青云。风力中不竞，飘转终沈沦。得失难预谋，谋之徒苦辛。圣哲皆偶然，馀子何足陈。
对酒歌·其二
作者：王廷陈
朝代：明

惠施已不作，庄生寡所宣。伯牙失钟期，抱琴谁为弹。知人诚不易，知己良独难。周公辅王室，管蔡乃流言。骨肉且不谅，他人固宜然。
对镜自嘲
作者：王廷陈
朝代：明

晨理白发临青铜，乍对翻疑何处翁。童心未除惊貌改，壮志不就悲途穷。五岳拟游谁缩地，一丘偃卧閒书空。极知老丑安用尔，揽衣起舞仍豪雄。
对镜自慰
作者：王廷陈
朝代：明

年当知命转多忧，蒲柳俄惊飒已秋。衰鬓自今惭朗鉴，褊心元不怒虚舟。云霄日起非先达，泉壤年来半旧游。老子生涯良已足，加餐痛饮莫他求。
对雨
作者：王廷陈
朝代：明

晚岫云全出，春江雨半吞。气先占础润，声急讶盆翻。檐溜争依户，渠流欲溃垣。吾方厌尘垢，天为净林园。
对雪
作者：王廷陈
朝代：明

银霰搴帷集，瑶觞倚槛挥。著梅花早落，入柳絮先飞。饥鸟不避户，冻云偏坐衣。青阳虽稍近，终未胜寒威。
寿孙毅庵京兆八十公常为给舍
作者：王廷陈
朝代：明

丈人七十弃簪裾，十载高踪海上庐。谢客风流诗卷里，镜湖烟水钓竿馀。中朝谏草焚应尽，南国甘棠爱不疏。莫谓石床眠已稳，直愁门外候安车。
将进酒
作者：王廷陈
朝代：明

丁福运，际昌期。歌太平，圣无为。坐明堂，奏咸池。酌醴泉，餐灵芝。寿万年，天与齐。县谏鼓，燔刑书。微能录，小过除。吏廉明，民安居。三年耕，必有一年之馀。绝争讼，无嗟吁。新不间旧，愚不妒贤。人不习佞，朝不信谗。菑害不作，和气充然。壮士服畴，陇却走马，以粪其田。不闻父哭子，道逢多华颠。皇心大悦，日弹五弦。
小斋执热躁郁可知风雨忽来形情稍适于是期故人之再至望神女之少留乃赋斯篇云耳
作者：王廷陈
朝代：明

苦热何能避，欢悰此暂裁。风因解愠至，雨为濯枝来。脱帽披轩出，褰裳绕径回。行云忽不见，目极楚王台。
少年行六首
作者：王廷陈
朝代：明

幽并闻骑射，闾里藉辉光。朝游从许史，夜宴挟姬姜。鸣鞭当大道，调瑟坐中堂。傍人争借问，云是羽林郎。声盖少年场，名冠壮夫籍。行人总惮尘，坐宾皆避席。弹剑耻依人，探丸恒借客。一朝负罪逋，不受追兵迫。悲歌白日变，裂眦秋云高。仇家谅不释，怨吏幸无遭。全生脱虎口，获死等鸿毛。岂效儒冠子，终岁濡柔毫。一筵挥万金，徵歌仍调舞。白面洛阳童，素腕邯郸女。希意色斯升，含情目相与。恣欢馀万端，惟忧竭清醑。应募去幽燕，长驱出酒泉。楼烦既已破，休屠亦复残。耻隶骠骑部，岂屑轻车官。归来见天子，长缨牵左贤。
少年行六首·其一
作者：王廷陈
朝代：明

幽并闻骑射，闾里藉辉光。朝游从许史，夜宴挟姬姜。鸣鞭当大道，调瑟坐中堂。傍人争借问，云是羽林郎。
少年行六首·其三
作者：王廷陈
朝代：明

长安本侠窟，烈士多英风。杀人帝辇侧，射兽上林中。金羁及狡兔，珠弹落高鸿。归就博徒饮，酣歌意难穷。
少年行六首·其二
作者：王廷陈
朝代：明

声盖少年场，名冠壮夫籍。行人总惮尘，坐宾皆避席。弹剑耻依人，探丸恒借客。一朝负罪逋，不受追兵迫。
少年行六首·其五
作者：王廷陈
朝代：明

一筵挥万金，徵歌仍调舞。白面洛阳童，素腕邯郸女。希意色斯升，含情目相与。恣欢馀万端，惟忧竭清醑。
少年行六首·其六
作者：王廷陈
朝代：明

应募去幽燕，长驱出酒泉。楼烦既已破，休屠亦复残。耻隶骠骑部，岂屑轻车官。归来见天子，长缨牵左贤。
少年行六首·其四
作者：王廷陈
朝代：明

悲歌白日变，裂眦秋云高。仇家谅不释，怨吏幸无遭。全生脱虎口，获死等鸿毛。岂效儒冠子，终岁濡柔毫。
山庄杂兴十首
作者：王廷陈
朝代：明

老夫谙稼穑，次第葺园庐。对酒唯田父，呼门绝里胥。桑麻经雨后，花竹宛秦馀。如此生涯足，何劳荐子虚。事去心逾壮，年来迹转孤。濯缨临汉沔，安枕荷黄虞。春涧偏鱼鸟，秋窗近竹梧。出逢邻叟饮，醉倩野童扶。避人开石户，览物坐山堂。湘柚寒增色，江蓠晚更香。卜居悲楚客，招隐忆淮王。寂寞吾甘守，浮沉念总忘。计拙堪时弃，谋生托野人。莺花无约束，木石有比邻。溪上思龙蛰，林间学鸟伸。逢人无一面，语契即情亲。天地一虚舟，浮沉双白鸥。半生从失计，万事不关愁。山月杯中映，江云几上流。狂歌人莫测，吾兴属沧洲。圃坐晴逾丽，畦行晚更宜。客从萝径入，自笑葛巾攲。果熟山禽恋，林驯野鹿随。凭栏契物理，卫足颇钦葵。树古村墟僻，江寒邑里秋。过云频送目，累月不梳头。废礼缘多病，求仁未寡尤。呼儿问网罟，明发上渔舟。叶减山争出，林秋景故偏。候虫喧冷砌，过雁影晴川。月酌沾松露，风吟杂涧泉。何人会幽兴，寂寂自鸣弦。物换竟谁使，朋来非我期。曙光随日薄，秋籁入云悲。速妇开新酝，从儿诵古诗。自为真率饮，忘却鬓成丝。萝轩时散帙，苔涧亦垂纶。翠竹供诗遍，苍林佐酒频。岫重迟见旭，源曲易迷津。早契沈冥理，难为俗子陈。
山庄杂兴十首·其一
作者：王廷陈
朝代：明

老夫谙稼穑，次第葺园庐。对酒唯田父，呼门绝里胥。桑麻经雨后，花竹宛秦馀。如此生涯足，何劳荐子虚。
山庄杂兴十首·其七
作者：王廷陈
朝代：明

树古村墟僻，江寒邑里秋。过云频送目，累月不梳头。废礼缘多病，求仁未寡尤。呼儿问网罟，明发上渔舟。
山庄杂兴十首·其三
作者：王廷陈
朝代：明

避人开石户，览物坐山堂。湘柚寒增色，江蓠晚更香。卜居悲楚客，招隐忆淮王。寂寞吾甘守，浮沉念总忘。
山庄杂兴十首·其九
作者：王廷陈
朝代：明

物换竟谁使，朋来非我期。曙光随日薄，秋籁入云悲。速妇开新酝，从儿诵古诗。自为真率饮，忘却鬓成丝。
山庄杂兴十首·其二
作者：王廷陈
朝代：明

事去心逾壮，年来迹转孤。濯缨临汉沔，安枕荷黄虞。春涧偏鱼鸟，秋窗近竹梧。出逢邻叟饮，醉倩野童扶。
山庄杂兴十首·其五
作者：王廷陈
朝代：明

天地一虚舟，浮沉双白鸥。半生从失计，万事不关愁。山月杯中映，江云几上流。狂歌人莫测，吾兴属沧洲。
山庄杂兴十首·其八
作者：王廷陈
朝代：明

叶减山争出，林秋景故偏。候虫喧冷砌，过雁影晴川。月酌沾松露，风吟杂涧泉。何人会幽兴，寂寂自鸣弦。
山庄杂兴十首·其六
作者：王廷陈
朝代：明

圃坐晴逾丽，畦行晚更宜。客从萝径入，自笑葛巾攲。果熟山禽恋，林驯野鹿随。凭栏契物理，卫足颇钦葵。
山庄杂兴十首·其十
作者：王廷陈
朝代：明

萝轩时散帙，苔涧亦垂纶。翠竹供诗遍，苍林佐酒频。岫重迟见旭，源曲易迷津。早契沈冥理，难为俗子陈。
山庄杂兴十首·其四
作者：王廷陈
朝代：明

计拙堪时弃，谋生托野人。莺花无约束，木石有比邻。溪上思龙蛰，林间学鸟伸。逢人无一面，语契即情亲。
山庄漫兴
作者：王廷陈
朝代：明

青松郁郁屯青霭，翠竹森森傍翠微。近日颇谙农圃学，衰年宁负芰荷衣。风帘乳燕冲人入，雾渚惊鸳挟子飞。且对春光成一醉，莫将身世恨多违。
岁暮杂兴十首
作者：王廷陈
朝代：明

年往志亦减，誉来毁乃加。遂初困无闷，善后生有涯。永年慕樗栎，存身悟龙蛇。大隐但城市，嘉遁岂烟霞。孔公深赞蠖，贾生虚忌鵩。屈伸在一时，忧喜本同域。河清岂能俟，途穷安足哭。久息汉阴机，莫问成都卜。一斥壮龄改，相知白首疏。干时计转拙，好客资苦无。饭牛当落日，牧豕入平墟。行年忽老丑，何意逐名誉。人情皆喜新，世路惟嘉壮。鹄宠远见珍，薪积后居上。前鱼龙阳悲，遗簪少原怅。盛年亦有移，溢恩何可仗。寡欲处易安，抗行俗难合。巢林秖一枝，绕树犹三匝。竟日伯阳书，经年幼安榻。闭门客座空，启径朋簪盍。昔惟乐游衍，今已识耕耨。连畛东陵瓜，一顷南山豆。坐久林壑暝，归晚妻孥候。倚树见墟烟，就枕闻山溜。日月处无恒，俛仰情非一。蟠泥乏龙德，悦草愧羊质。周周尚虑危，鹣鹣犹慕匹。纷纷驰突子，何不虞颠踬。偏才互短长，名家殊去取。连城偿燕石，千金享敝帚。不识东家圣，翻谓西施丑。定价岂目前，知己俟身后。䜛毁行见迫，愁思坐不开。含垢长者仁，怀璧匹夫灾。在鸟愧能言，处木甘不材。终谢金笼闭，幸免匠石猜。景曜一何速，志业百未酬。所愿则学孔，吾衰不梦周。智愚各有营，贵贱孰无忧。松子久我期，萱草为谁求。
岁暮杂兴十首·其一
作者：王廷陈
朝代：明

年往志亦减，誉来毁乃加。遂初困无闷，善后生有涯。永年慕樗栎，存身悟龙蛇。大隐但城市，嘉遁岂烟霞。
岁暮杂兴十首·其七
作者：王廷陈
朝代：明

日月处无恒，俛仰情非一。蟠泥乏龙德，悦草愧羊质。周周尚虑危，鹣鹣犹慕匹。纷纷驰突子，何不虞颠踬。
岁暮杂兴十首·其三
作者：王廷陈
朝代：明

一斥壮龄改，相知白首疏。干时计转拙，好客资苦无。饭牛当落日，牧豕入平墟。行年忽老丑，何意逐名誉。
岁暮杂兴十首·其九
作者：王廷陈
朝代：明

䜛毁行见迫，愁思坐不开。含垢长者仁，怀璧匹夫灾。在鸟愧能言，处木甘不材。终谢金笼闭，幸免匠石猜。
岁暮杂兴十首·其九
作者：王廷陈
朝代：明
体裁：古风

谗毁行见迫，愁思坐不开。含垢长者仁，怀璧匹夫灾。在鸟愧能言，处木甘不材。终谢金笼闭，幸免匠石猜。
岁暮杂兴十首·其二
作者：王廷陈
朝代：明

孔公深赞蠖，贾生虚忌鵩。屈伸在一时，忧喜本同域。河清岂能俟，途穷安足哭。久息汉阴机，莫问成都卜。
岁暮杂兴十首·其五
作者：王廷陈
朝代：明

寡欲处易安，抗行俗难合。巢林秖一枝，绕树犹三匝。竟日伯阳书，经年幼安榻。闭门客座空，启径朋簪盍。
岁暮杂兴十首·其八
作者：王廷陈
朝代：明

偏才互短长，名家殊去取。连城偿燕石，千金享敝帚。不识东家圣，翻谓西施丑。定价岂目前，知己俟身后。
岁暮杂兴十首·其六
作者：王廷陈
朝代：明

昔惟乐游衍，今已识耕耨。连畛东陵瓜，一顷南山豆。坐久林壑暝，归晚妻孥候。倚树见墟烟，就枕闻山溜。
岁暮杂兴十首·其十
作者：王廷陈
朝代：明

景曜一何速，志业百未酬。所愿则学孔，吾衰不梦周。智愚各有营，贵贱孰无忧。松子久我期，萱草为谁求。
岁暮杂兴十首·其四
作者：王廷陈
朝代：明

人情皆喜新，世路惟嘉壮。鹄宠远见珍，薪积后居上。前鱼龙阳悲，遗簪少原怅。盛年亦有移，溢恩何可仗。
已罢视事上官密令拘斋中禁弗得出怅忆故山有作
作者：王廷陈
朝代：明

弱冠才殊调，明时籍早通。苍茫收印绶，留滞叹萍蓬。变色休谈虎，逢嗔失避骢。鶢鶋猜玉馔，鹦鹉恨雕笼。散帙窗前草，吟诗井上桐。风檐窥暮雀，月砌响秋虫。隐雾徒惭豹，随阳秪羡鸿。齐臣歌白石，楚客怨丹枫。篱采黄花候，山攀桂树丛。羁心傍汝汉，回首隔云梦。山水鸣琴外，烟霞岸帻中。安能似张翰，乘兴去江东。
席上赠吴氏贤子
作者：王廷陈
朝代：明

豪士百忧无，生儿风骨殊。入门看宝剑，照室动明珠。尽日提携意，华筵宾客娱。千年龙有种，一曲凤将雏。学步犹防蹶，看人岂解呼。暂时栖玉树，他日取长途。垂老江湖上，生涯药饵扶。一持还一笑，真足慰驰驱。
席上赠方士
作者：王廷陈
朝代：明

仙客芝田傍白云，偶遗鹤驭到人群。酒酣射覆多奇中，歌罢谈玄总异闻。仗剑向幽驱鬼物，焚香当昼下神君。人间妙术浑难尽，欲续齐谐志怪文。
席上赠熊掾
作者：王廷陈
朝代：明

吏事资儒术，秋筵接故乡。周官钦八议，汉法重三章。亭倚林峦赤，园看橘柚黄。卑栖勿叹息，毛质本鸾凰。
庆成宴
作者：王廷陈
朝代：明

圜丘大礼协，圣酒百官传。霄汉流仙乐，风花捧御筵。尊留春殿月，佩委夕墀烟。不数汾游日，真同镐宴年。
府治内礼贤堂落成桐冈君张宴于此以招郡之耆旧予固非其人幸奉杖屦兹九月八日吾辈亦就此供具少展谢私诗曰跻彼公堂称彼兕觥此之谓也乃即席赋诗四章
作者：王廷陈
朝代：明

九日明朝是，先期楚客狂。竞携田父酝，同上礼贤堂。滩响来官舍，云阴过女墙。当关幸不扰，缓带罄杯觞。逐侣入逡巡，琴尊就此陈。急娱朱绂客，预效白衣人。更迭前为寿，流连晚益亲。舆台私借问，底事主为宾。吾侪每一见，辄颂使君贤。治出龚黄右，情将竹素偏。讼庭乘暇日，开阁礼高年。异代今朝饮，长为故事传。高情报恐后，是日出田家。久拟输芹子，何能待菊花。庖厨依粉堞，巾服映丹霞。款语须分记，明朝向客誇。
府治内礼贤堂落成桐冈君张宴于此以招郡之耆旧予固非其人幸奉杖屦兹九月八日吾辈亦就此供具少展谢私诗曰跻彼公堂称彼兕觥此之谓也乃即席赋诗四章·其一
作者：王廷陈
朝代：明
体裁：五言律诗

九日明朝是，先期楚客狂。竞携田父酝，同上礼贤堂。滩响来官舍，云阴过女墙。当关幸不扰，缓带罄杯觞。
府治内礼贤堂落成桐冈君张宴于此以招郡之耆旧予固非其人幸奉杖屦兹九月八日吾辈亦就此供具少展谢私诗曰跻彼公堂称彼兕觥此之谓也乃即席赋诗四章·其三
作者：王廷陈
朝代：明

吾侪每一见，辄颂使君贤。治出龚黄右，情将竹素偏。讼庭乘暇日，开阁礼高年。异代今朝饮，长为故事传。
府治内礼贤堂落成桐冈君张宴于此以招郡之耆旧予固非其人幸奉杖屦兹九月八日吾辈亦就此供具少展谢私诗曰跻彼公堂称彼兕觥此之谓也乃即席赋诗四章·其二
作者：王廷陈
朝代：明

逐侣入逡巡，琴尊就此陈。急娱朱绂客，预效白衣人。更迭前为寿，流连晚益亲。舆台私借问，底事主为宾。
府治内礼贤堂落成桐冈君张宴于此以招郡之耆旧予固非其人幸奉杖屦兹九月八日吾辈亦就此供具少展谢私诗曰跻彼公堂称彼兕觥此之谓也乃即席赋诗四章·其四
作者：王廷陈
朝代：明

高情报恐后，是日出田家。久拟输芹子，何能待菊花。庖厨依粉堞，巾服映丹霞。款语须分记，明朝向客誇。
张公行
作者：王廷陈
朝代：明

张公一生豪侠徒，作吏风尘性气粗。千金快意买歌笑，礼法区区安足拘。倾心倒意向宾客，椎牛置酒恣欢呼。忽传姓字坐沙汰，歌曲未竟门客逋。昔时请谒为亲者，仓卒化为越与吴。已经十日伏草莽，欲去不得仍踌蹰。我闻拔剑为子起，仰天疾视情无愉。世间万事尽云态，白衣苍狗在斯须。神鱼陆处困蝼蚁，鸷鸟翻身避猎弧。李广有时愁醉尉，魏其何能庇灌夫。古来豪贵有颠倒，张公张公莫叹吁。
张子言家难远来视我命酒偕酌述往感今殚陈苦状复剧谈越中山水约以释缚后共游焉
作者：王廷陈
朝代：明

忆折燕山柳，惊看汉苑花。我今悲下狱，君已叹无家。踯躅诚如此，依违并可嗟。远游缘避地，作赋拟怀沙。越国心常往，高谈兴转赊。轩萦沧海日，觞泛赤城霞。远水龙蛇浑，中原虎豹哗。明朝拂衣去，共子看浮槎。
张子鱼过访
作者：王廷陈
朝代：明

故人天上至，清宴夜深开。泽畔微芳度，江皋暝色回。枫林停翠幰，月岸拥金罍。正苦欢娱逼，无令候吏催。
归故园作
作者：王廷陈
朝代：明

浮辙厌羁羽，归骖谢飘蓬。桑梓无改植，阡术有遗踪。敝构仗先宇，馀筑存故墉。岫松增稚株，林篁茂子丛。霏霏薜荔雨，摇摇菡萏风。招要山中人，追寻河上公。登挹九疑岚，卧聆七泽淙。往历勿重陈，偃蹇敦所崇。
归自山庄作
作者：王廷陈
朝代：明

万事形骸外，半生鱼鸟间。为农稀出郭，习隐不居山。晴旭欢独往，暮云倦与还。呼儿检赋草，闭户细加删。
得友人书感而赋此
作者：王廷陈
朝代：明

少日同声者，书来秪数行。二毛知阔绝，双鲤恨凄凉。久贱亲交弃，无求老态狂。世情那可问，明发泛沧浪。
得周侍御子贤书喜作二首
作者：王廷陈
朝代：明

自尔乘骢出，令予怆别离。经年一书札，万里转相思。天隔西南域，秋怜鹰隼姿。霜空望系搏，莫使羽毛垂。去岁吾乡友，追陪良可欢。月吟耽夕槛，花宴簇春栏。岂意乖云雨，翻令隔羽翰。独怜松桧色，青翠耐天寒。
得周侍御子贤书喜作二首·其一
作者：王廷陈
朝代：明

自尔乘骢出，令予怆别离。经年一书札，万里转相思。天隔西南域，秋怜鹰隼姿。霜空望系搏，莫使羽毛垂。
得周侍御子贤书喜作二首·其二
作者：王廷陈
朝代：明

去岁吾乡友，追陪良可欢。月吟耽夕槛，花宴簇春栏。岂意乖云雨，翻令隔羽翰。独怜松桧色，青翠耐天寒。
得陈鲁南书感而赋此
作者：王廷陈
朝代：明

与子才非敌，于予意颇亲。归来各吴楚，老去竟参辰。忽枉兼金讯，长怀如玉人。此生重见否，数过益伤神。
忆旧庐
作者：王廷陈
朝代：明

今羁变节候，昔栖旷林丘。蘋风浣秋岸，花暄丽春洲。林端赭圻折，屋际玄雾流。抚景足自媚，寡欲罕外求。一朝婴尘虑，十年事远游。山中冷丛桂，海畔惊群鸥。龙性乖驯扰，鹤姿惬清修。初服怍久违，华簪欢早投。岩想偃荆扉，渚忭骛兰舟。倦翰飞屡憩，骇鳞逝无休。此语难俗听，探怀授良俦。
忆昔行寄张龙湖内翰
作者：王廷陈
朝代：明

忆昔赤壁张华筵，与君共醉长江边。白鸟飞随金马客，苍苔坐啸赤墀贤。岂知云雨欢不延，尊前红日堕山川。予逐白云归楚泽，君随明月上青天。天中谒圣人，献纳为近臣。马迁石室羞前史，方朔金门见后身。鹦鹉洲边忽分手，凤凰池上频回首。但使同心各一方，何须对面衔杯酒。俱称赋客异升沈，临风三复白头吟。相如未逢杨得意，汉室谁当奏上林。
志感寄京邑友人
作者：王廷陈
朝代：明

弃置已如此，飞翻知几时。不材堪比栎，陋质免为牺。抗论复谁信，壮图空自悲。敢云弦似直，实有发如丝。
怀京邑诸旧
作者：王廷陈
朝代：明

昔感同袍义，长怀结绶情。云泥乖未路，江海毕馀生。忽睹繁华歇，宁期腐草荣。临池思赠鲤，倚树听迁莺。幸尔安愚拙，居然负圣明。因风讯知己，歌此代悲鸣。
怀故园书屋往年同伯兄讲业其中
作者：王廷陈
朝代：明

北游深岁月，南望阻关河。尚想双龙卧，翻惊独雁过。梦劳扳径柏，春拟葺垣萝。回首藏修地，浮名奈尔何。
怀郑子
作者：王廷陈
朝代：明

郑子客游淹吾庐，诗词间作真起予。忆当出门与结束，欲别上马仍踌躇。计日能回楚水棹，经年竟断燕关书。人生岐路恨南北，尘暗望眼何由舒。
怨诗一章
作者：王廷陈
朝代：明

陨叶眷柯，断株怀蒂。寒霰觊温，阴岩希霁。颓魄愠玄，驶潮憎逝。令德鲜终，良辰忽替。
慰马子足疾
作者：王廷陈
朝代：明

汉帝群臣侍，居然司马贤。那能多病后，不废子虚篇。凤鸟人争览，云霄翼可怜。千金善自保，清庙待朱弦。
戏柬落魄子
作者：王廷陈
朝代：明

落魄先生太古民，频年寄食楚江滨。浮踪暂止终难定，野性从来岂易驯。垂老获妻宁计丑，浃辰丧女颇伤神。田文好客黄金竭，每食无鱼幸勿嗔。
戏赠西阳子二首
作者：王廷陈
朝代：明

西阳谈道术，冬日尚絺衣。启户欢晴旭，无衾惮夕晖。黄金惭不就，白发欲何归。饥饿朝来迫，蓬头叩我扉。未试餐霞术，空传煮石方。三旬凡九食，颜面颇仓皇。灰冷烧丹鼎，香馀卖药囊。严寒君少畏，岁已逼青阳。
戏赠西阳子二首·其一
作者：王廷陈
朝代：明

西阳谈道术，冬日尚絺衣。启户欢晴旭，无衾惮夕晖。黄金惭不就，白发欲何归。饥饿朝来迫，蓬头叩我扉。
戏赠西阳子二首·其二
作者：王廷陈
朝代：明

未试餐霞术，空传煮石方。三旬凡九食，颜面颇仓皇。灰冷烧丹鼎，香馀卖药囊。严寒君少畏，岁已逼青阳。
戴子
作者：王廷陈
朝代：明

戴子自奇士，鸣鞭入我园。高义胆可吐，悲歌声复吞。羞称三辅侠，不食四君门。拔剑从此去，捐躯行报恩。
拟古龙升天须浮云
作者：王廷陈
朝代：明

龙升天，须浮云，今之仕者别有因。察不待孝廉，科不必贤良。一旦举之，牛下加之。稠人族类钩连蒙溢恩，乳臭之子被冠簪。嗟彼未遇时，里中豪士奴役之。中人之家耻婚媾，饮宴列之为下宾。并日一举火，往往釜生尘。今者衔命归，县令负弩为先驱。郡守伏道左，徒御何逡巡。少长咸聚观，稍近遭呵嗔。腰系双白璧，囊贮万黄金。散金拓第宅，朝得西舍暮东邻。少年强攀附，有踰骨肉亲。白首墙东生，下帷良已勤。短衣不掩胫，出汲行负薪。我闻愤愤何能平，将欲叩帝而说陈，天门九重河无津。
拟矫志篇
作者：王廷陈
朝代：明

龙虬虽困，不资鳝鳅。鸑鷟虽孤，不匹鹜雏。虽有香草，当户必除。虽有仁人，在敌必诛。狐白虽美，炎暑必置。舟车之用，易地则弃。蕙兰不采，无异蓬蒿。干将不试，世比铅刀。以骥捕鼠，曾不如狸。饿夫获璧，不如得糜。郭生纯臣，鲁连高士。彼乃登台，此则蹈海。宁直见伐，无为曲全。宁渴而死，不啜盗泉。
放歌行
作者：王廷陈
朝代：明

窃钩者诛，窃国者王。仁义资乱，道岂不臧。代秦者吕，袭楚者黄。巍巍国君，大盗在傍。谓尺何短，谓寸则长。此不可度，彼何可量。兽殪罟裂，鸟尽弓藏。智勇既殚，躯乃见殃。谗巧为忠，直夫称狂。出门异趋，毁誉曷常。乐不可极，忧来无方。游心冲虚，以保寿康。
放鱼
作者：王廷陈
朝代：明

欲作银丝鲙，翻怜锦鬣殊。沧波放尔去，何用报明珠。
文甫席上
作者：王廷陈
朝代：明

宴集当寒景，宾朋尽楚材。秖缘乡土乐，翻重岁时哀。腊意悬江柳，春心倚槛梅。香醪非市得，珍果况闽来。甸雪冬堂净，城氛夜馆开。自怜同落叶，谁为暖寒灰。日月惟丘壑，英雄半草莱。平生鸿鹄志，燕雀莫相猜。
斋中即事
作者：王廷陈
朝代：明

候吏经旬少，深秋百感生。苍苔侵竹户，白日下枫城。鼓瑟焚香坐，窥园散发行。天边暮鸿雁，故傍客愁鸣。